Рус "Армата"си "загранпаспорт"ли бўлди: у энди қаерга йўл олади?\n22:42 05.02.2021 (Янгиланган 22:49 05.02.2021)\nРоссиянинг энг янги танки - Т-14 "Армата" синовларни якунлади ва яқин орада юқори технологияли қуроллар жаҳон бозорини забт этишни бошлайди.\nУрушдан кейинги учинчи авлод бўлган дунёдаги ягона - Т-14 "Армата" танки 21-25 феврал кунлари Абу-Дабида ўтказиладиган IDEX-2021 15-Халқаро мудофаа саноати кўргазмасида хорижий мутахассисларнинг кенг доирасига тақдим этилади.\n“Россия йўллари ўлдиради”: АҚШликларнинг ўз танкларидан кўнгли қолди\nУшбу хорижий "ютуқ" - узоқ муддатли давлат синовлари муваффақиятли якунланганини, камчиликлар бартараф этилганлигини ва "Уралвагонзавод" концерни сериали ишлаб чиқаришга тайёрлигини англатади. Аввалроқ "Рособоронэкспорт" бош директори Александр Михеев хорижий шериклар билан Т-14 етказиб бериш бўйича музокаралар олиб борилгани ҳақида маълум қилганди. Энг янги "Армата" танки чегаранинг олд қаторида, душман билан туташув чизиқларида жанг олиб боришга мўлжалланган ва пиёдалар билан ҳамкорликда эшелонлашган мудофаани ёриб ўтишга қодир.\nТурлича жадалликдаги ҳарбий можароларда Т-14 мотоўқчилар бўлинмалари босқинини самарали қўллаб-қувватлашга, очиқ ва ёпиқ жойларда жанговар техника ва жонли кучларни йўқ қилишга қодир.\n“Бу ютуқ”: Россия танк жангининг янги техникасини синаб кўрмоқда\nСурияда жанговар шароитларда ҳамда қаҳратон Арктикада (–50 до +50 даражада) танк ўзининг юқори самарадорлигини тасдиқлади. Сал аввал Россиянинг Т-14 танки дунёнинг энг ривожланган давлатлари томонидан тақдим қилинган 12та зирҳланган машиналар ичида (Американинг Abrams, Франциянинг Leclerc ва Германиянинг Leopard 2 шулар жумласидан) энг яхшиси сифатида тан олинган эди.\nРФ Мудофаа вазирлиги йилига 200 га яқин "Армата" танкларини сотиб олишни режалаштирмоқда, етказиб бериш 2021 йилда бошланади, умумий талаб 2300 та транспорт воситасида аниқланади. Россия Қуролли кучлари бугунги кунда дунёдаги энг йирик танклар паркига эга – машиналар сони 13 мингта, бу эса Пентагонникига қараганда қарийб 7 минг донага кўп. Аммо пиёда қўшинлари томонидан ҳимоя қилинадиган РФ ҳудуди ҳам АҚШ майдонидан тахминан икки баробар кўп, танкқуриш бўйича Россия тажрибаси эса фақатгина сон кўрсаткичи билан ноёб ҳисобланмайди.\n"Армата" – кам сонли юқори технологияли, самаралироқ, энг замонавий ускуналар ва қиммат автомобилларни ишлаб чиқариш концепцияси мажмуидир. Битта Т-14 нархи – 7 млн. $ атрофида, ва ҳар қандай мамлакат мудофаа бюджети бу нархни кўтара олмайди. Бу нарх анча кўп вақтни олган синовлар ва модернизациялар асосида шакллантирилади (ишлаб чиқариш ҳажми ўсиши билан "тариф" анча "демократлашади"). Қурол-аслаҳанинг замонавий намуналарини ишлаб чиқариш шу даражада чиқимдорки, қайта қуролланиш учун талаб этиладиган улкан чиқимларга йўл қўймаслик мақсадида, хорижий таклифларни кўриб чиқадилар.\n"Учинчи жаҳон уруши" учун энг яхши танк маълум қилинди\nЗамонавий дунёда такомиллашган қурол аввалгидек кўплаб давлатлар суверенитети учун ўрнини босиб бўлмас инструмент бўлиб қолади. Москва Т-14ни харид қилиш бўйича дастлабки аризаларни олди, экспорт ишлари Россия армияси танк қисмлари қайта қуролланганидан сўнг бошланади.\nForbes нашри (АҚШ) Т-14нинг эҳтимолий харидорлари сифатида Ҳиндистон, Хитой, Бирлашган Араб Амирликлари, Миср ва Жазоирни санаб ўтган (охиргиси Россиянинг БМПТ-72 "Терминатор"ини харид қилган). Бундан ташқари, МДҲ ва КХШТнинг алоҳида мамлакатлари (Озарбайжон, Беларусь, Қозоғистон, Ўзбекистон) аҳамиятли ҳарбий бюджетга ёки ҲТҲ доирасида имтиёзларга эга, ва Россияда ишлаб чиқарилган энг замонавий ва қимматбаҳо жанговар техникани харид қилишга қодир.\n"Армата" капсуласи - танк башнясига тўғридан-тўғри зарба берилганида ёки жанговар комплект ёнганида (детонация вақтида) танкчилар ҳаётини сақлаб қолиш имкониятини беради. Муаллиф ғояси масофадан бошқариш пулти ва сунъий интеллект элементлари бўлган танкнинг автомат модификацияси йўналиши бўйича давом этади. Конструкторлар Т-14нинг қўшинлар ва қуролларнинг автоматлаштирилган бошқарув тизимига (жанговар ҳаракатларнинг тармоқлашган технологияси) интеграллашувини ҳисобга олганлар. Машинада роботлаштириш ва модернизация қилиш учун чексиз имкониятларга эга.\nАҚШ Россиянинг Т-72 танкини яксон қилиш учун роботни синовдан ўтказди\nТанк муваффақият қозонишга маҳкум, унинг бевосита рақобатчилари ёки шунга ўхшаш муқобиллар мавжуд эмас. "Армата" – экипаж учун зирҳли капсулага эга, металлда ўз аксини топган технологик инқилобдир. Т-14да қўлланилган олд технологик ечимлар бутун XXI аср давомида ўз аҳамиятини сақлаб қолади. Чет эллик буюртмачиларга сотиш бўйича дунёдаги иккинчи ўрин эса (ҳар йили тахминан 15 миллиард доллар суммага) – РФда ишлаб чиқарилган энг янги турдаги қуролларнинг сифати ва ишончлилигини қўшимча кафолатидир.\n"Армата"нинг янгича услубдаги шакли махсус қоплама билан биргаликда иссиқлик ва радиолокация спектрларида танк сезиларлилигини анча камайтиради. "Армата" зирҳи мавжуд ҳар қандай танкка қарши восита зарбасига дош беришга қодир. Машина фаол ва жадал ҳимоя билан жиҳозланган, масофадан бошқариладиган қудратли пушкага эга жанговар модул ва автоматлашган қайта зарядловчи тизим билан таъминланган. Башня периметри ва корпуси бўйлаб нишонга олиш ва хатарларни аниқловчи оптико-электрон ускуналар жойлашган.\n“Армата” танкининг ўзига хос хусусияти National Interest нашрини ҳайратда қолдирди\nКенгбурчакли видеокамералар 360 градус обзорга эга, ва экипажни "ситуацион вазият" маълумотлари билан тўлиқ таъминлайди. Танк командирининг айланасига нишонларни аниқловчи башня мажмуаси ҳам доира обзори билан таъминлайди. Оператор-наводчикнинг кўриш мажмуаси тўғридан-тўғри кўриш перископи ва суратни масштабловчи имконга эга лазерли дальномер билан жиҳозланган. Тепловизион ва инфрақизил датчиклар ҳар қандай об-ҳаво шароитида, кундузи ва кечаси ишлайди.\nТ-14нинг "Эшелонлашган мудофаа"си "Малахит" пассив (анъанавий) ҳимоясини (бунда душманнинг ракеталари ва снарядлари жисман йўқ қилинади), душман томондан учиб келаётган танкка қарши снарядлар, бомбалар ва ракеталарни автоматик режимда йўқ қиладиган "Афганит" фаол ҳимоя мажмуасини ўз ичига олади. "Афганит" радари "танк онгини" хавфлар ҳақида огоҳлантиради, шундан сўнг радиоэлектрон ўчириш тизими душман ракеталарини ишдан чиқаради. Захирада шунингдек, "Реликт" модул мажмуаси мавжуд (тандем типидаги душман снарядларини йўқ қилиш учун). Мутахассислар "Армата"ни эҳтимолий душман танкларига нисбатан самарадорлиги ва яшовчанлиги 30%га кўп бўлган машина сифатида баҳолайдилар.\nРоссия нега танкларга одам нутқини тушунишни ўргатмоқда?\n"Армата" платформасида дунёдаги энг юқори ҳимояга эга бўлган пиёдаларнинг Т-15 жанговар машинаси яратилгани ҳам бежиз эмас.\nЭкипаж (уч киши) 125 мм силлиқ стволли 2А82 пушкани танк корпусида жойлашган зирҳланган капсулада масофадан туриб бошқаради. Унинг ўт очиш қудрати (дақиқасига 12 марта ўт очиш тезлиги билан) эҳтимолий душманнинг барча мавжуд танк қуролларидан қарийб 1,2 баробар устун. Жанговар захиралар (экипаждан алоҳида) хавфсиз жойлаштирилган - турли мақсадлар учун мўлжалланган 40та снарядлар заряд автоматидан жой олган. "Армата" оптикаси - кундузи 5 километргача, кечаси 3,5 километргача масофада жойлашган нишонларни топиш имконини беради.\nЎзбекистонда Т-64 танклари модернизация қилинади\nЭллик тонналик Т-14 танки қуввати 1500 от кучига эга двигател билан жиҳозланган ва соатига 90 км тезликда ҳаракатланишга қодир (американинг M-1 Abrams танкидан тезроқ). "Армата"нинг чидамлилиги 900 мм дан ортиқ бўлган енгил зирҳи Москва "Пўлат илмий-тадқиқот институти" томонидан ишлаб чиқилган. Замонавий ғарб намуналари тобора оғирлашиб бормоқда ва шу боис, ҳаракатчанликда Россия танкларига ютқазмоқда (Abrams танкларида Исроилда ишлаб чиқарилган "Трофи" фаол ҳимоя тизими ўрнатилмоқда – бу танк вазнини 3,5 тоннага оширувчи йирик контейнерлар бўлиб, ушбу ҳолатни сезиларли "камчилик" дея ҳисоблаш мумкин).\nЯхши раққосга "Искандер"лар ҳалал бермоқда\nЮқори технологияли ва юқори аниқликдаги қурол-яроғ тизимларидан жанговар фойдаланиш - мутахассис-операторлардан тегишли тайёргарлик, ишончли разведка ва зарба контури ташкил қилиш, шунингдек, сиёсий донишмандлик ва қабул қилинган қарорлар учун жавобгарликни талаб этади.\nБошқа координатлар тизимида энг тўкис ракеталар ҳам "бошқа тизимдан" бўлиб қолиши, старт олмаслиги, нишонлар ёнидан учиб ўтиши ёки "10 фоизга" портлаши мумкин.\n1in.am нашрига берган интервьюсида Тоғли Қорабоғда яқинда рўй берган жанговар ҳаракатлар якунларига баҳо берар экан, Арманистон Республикаси бош вазири Никол Пашинян Россия қуролининг ишончлилиги ва жанговар қобилиятига шубҳа билдирди. Унинг сўзларига кўра, "Искандер" тезкор-тактик мажмуа ракеталари ё умуман портламаган, ё "10 фоизга" портлаган (бу борада аниқлик киритилмаган). Шу билан бирга, Пашинян армияда - унинг тузилмалари ҳамда қурол-аслаҳалар борасида сезиларли ислоҳотларни амалга оширмоқчилигини маълум қилган.\n“Триумф”, “Армата” ва албатта “Торнадо”: БААда Россиянинг энг сўнгги қуроллари\nАрманистон Республикаси Мудофаа вазирлигида бош вазирнинг "Искандерлар" ҳақидаги турлича талқин қилиниши мумкин бўлган гапларига изоҳ беришдан бош тортишди. Эҳтимол, Пашинян етарлича маълумотга эга бўлмаган, ёки маслаҳатчиларидан бири томонидан унга янглиш маълумотлар етказилган. Россия ракета мажмуалари тактик-техник характеристикалари ва обрўси шу даражада юқорики, профан(ҳар қандай соҳадан бехабар бўлган шахсга нисбатан ишлатилади - тарж.)лар ҳимоясига у муҳтож эмас. Россия томонидан жаҳон қурол бозорининг учдан бир қисми назорат қилиниши ҳам бежиздан эмас. 2020 йилда Россияда қурол-аслаҳалар экспорти ҳажми 13 млрд. долларни ташкил этди. Ушбу рақам ва фактлар аксарият мамлакатлар машаққатли меҳнатидан топган маблағлари эвазига, тўлиқ баҳосида харид қиладиган мудофаа маҳсулотларининг сифатидан далолат беради.\nМоҳир қўлларга тушган "Искандер" ТТРМ (тезкор-тактик ракета мажмуаси) Кавказ тоғлари ва денгизларда (ўқув машқларида), жанговар ҳолатларда эса — Сурия ва Африка шимолида нишонларни муваффақиятли забт этади. Бундай қуролни ўнлаб мамлакатлар сотиб олишни хоҳлаган, ва улардан айримларигина "Искандер-Э"нинг экспорт модификациясини қўлга киритиш имкониятига эга бўлган. Арманистонга омад кулиб боқди, сабаби квазибалликтик маневрларни амалга оширадиган, душман томоннинг ҳаводан ҳужумига қарши тутқич бермас, учиш масофаси ва аниқлилиги бўйича таққослаш мумкин бўлган ракеталар мавжуд эмас.\nРоссия ўзининг юқори технологик имкониятларини барча мамлакатлар билан баравар баҳам кўрмайди. Шу фонда Пашиняннинг интервьюси очиқ кунда чақнаган чақмоқдек бўлди. "Искандер-М" мажмуаси 2006 йилда Россия армияси қуроллари сафига қабул қилинган, ўз синфида сайёрадаги "энг яхши" деб тан олинган ва шу боис "80-йиллар қуроли" сифатида баҳоланиши - масхаралашдек туюлади.\nПутин, Алиев ва Пашинян ўртасида тўрт соатлик музокаралар якунланди: натижалар\nАрманистон бош вазирининг Россия ОТРМга нисбатан очиқчасига айбловли баёноти бир нечта тахминлар ва хулосалар чиқаришга имкон беради. Бу ерда соҳадан бехабарлик ёки дезинформация энг ёмон сценарий бўлмаслиги мумкин (бу жуда оддий кўринмоқда). Эҳтимол, Россия қуролларини оммавий равишда обрўсизлантириш - "стратегик танлов масала", Арманистон армиясини таркибий ва сифат жиҳатидан ислоҳ қилиш бўйича аллақандай дастурнинг бир қисми бўлиши мумкин, саволлар мана шундагина туғилади. Яқин келажакда Ереван қандай қуролларга эга бўлишни ният қилмоқда, қайси стандартларга мувофиқ мудофаа қобилиятини кучайтирмоқчи? Ва, энг муҳими, ҳарбий қурилишнинг янги босқичи қандай пировард мақсад билан бошланмоқда?\nRuptly / Минобороны России / МЧС России\nҚорабоғдаги кузги жанглардан сўнг хулосалар чиқарилган ва режалар тузилган деб тахмин қилиш мантиқан тўғри. Бироқ, эскитдан қолган: "Ғалабанинг ҳар доим кўп оталари кўп бўлади, мағлубият эса ҳамиша етимдир", деган нақл бор. Пашиняннинг интервьюсидан хулоса қилиш мумкинки, Мудофаа вазирлиги ва Бош штабда "уруш тўғрисида бутун ҳақиқатни исботлаш, аниқлаш, кўриш" бўйича кўплаб таҳлилий ишлар олиб борилмоқда, шу билан бирга 1000 дан ортиқ жиноий ишлар қўзғатилган. Бу ерда нима кўпроғини тушуниш қийин - ҳақиқатни излаш ва стратегияни тузатишми ёки кейинги репрессиялар учун "айбдорларни тайинлаш". Ва мағлубиятнинг асосий "оталари" жавобгарликдан қочишлари учун, уларнинг сони объектив равишда нолларсиз сонлар билан чеклантирилган.\nНима учун Ғарб Тоғли Қорабоғ бўйича эришилган келишувдан норози\nИнтервью матнининг миллий хавфсизлик масалаларига бағишланган каттагина қисмида "КХШТ мажбуриятлари Арманистоннинг халқаро тан олинган чегараларида шакллантирилиши" ҳақидаги реверансдан сўнг Ташкилот билан муносабатлар ҳеч қаерда бирорта қатор билан бўлса ҳам ёдга олинмаган. КХШТ (ОДКБ) эса - Арманистон учун урушдан кейинги нотинчлик ва Қорабоғдаги заиф тинчлик шароитида ягона ишончли суянчдир. Тез-тез ишлатиладиган "инқилоб" ва "Конституция" сўзлари ўз-ўзидан ҳеч нарсани тартибга солмайди, мамлакат хавфсизлигини кафолатламайди. Армия - ҳар қандай давлатнинг тинчлиги, барқарорлиги асосидир, аммо аниқ режасиз "муҳим ислоҳотлар" ҳақидаги фикрлар деструктив (ҳалокатли) кўринишга эга. Худди Россия қуролининг паст салоҳияти, миллий армиядаги енгиб бўлмас коррупция ва Ҳарбий техник ҳамкорлик линияси бўйича туташ поставкаларга шама тариқасида билдирилган саёз фикрлар сингари.\nТутқич бермас ва жуда кучли\n"Искандер-М" ракета мажмуаси 500 км масофада юқори аниқлик билан душманнинг жуда муҳим объектлари (ҳарбий базалари, қўмондонлик пунктлари ва алоқа узеллари, ракета мажмуалари, аэродромлардаги самолёт ва вертолётлари)ни йўқ қилишга мўлжалланган (Арманистон 300 км масофадан нишонга олишга қодир "Искандер-Э" ТТРМ экспорт варинатларига эга.\nМажмуанинг асосий афзалликлари: стратегик мобиллик, ҳарбий навбатчиликни яширин тарзда олиб бориш ва ракета зарбаларини бериш имконияти, автоматик ҳисоб ва учиш топшириғини киритиш, оловли ва радиоэлектрон қаршилик шароитларида ҳам жанговар вазифаларни катта эҳтимол билан бажаришга қодирлик.\nЖанговар самарадорлик икки турдаги - баллистик ва қанотли ракеталардан фойдаланиш эвазига оширилган. Маршдан биринчи ракетанинг учирилиши - саноқли дақиқаларни олади, пусклар ўртасидаги интервал — бир дақиқа. Ракетанинг учиш тезлиги — соатига 7200 кмдан ортиқ (яъни учиш 3-4 дақиқани олади). Траекториянинг дастлабки ва якуний участкаларида бошланғич массаси 4 тоннага тенг бўлган 9М723К1 ракетаси сониясига 2000 м дан юқори тезликда ҳаракатланади, квази-баллистик (ҳисобланмайган) эгри чизиқ бўйлаб ҳаракат қилади ва 30g гача бўлган ортиқча юк билан манёвларни амалга оширади (бу эса мавжуд бўлган барча ҳаводан ҳужум мудофааси ва ракеталарга қарши мудофаа тизимлари ёрдамида ракетани тутиб олишни йўққа чиқаради).\nПутин бошқа давлатларни энг янги қурол билан ҳайратда қолдиришга ваъда берди\n"Искандер"нинг ҳар бир пуск установкаси мобил ва автономдир. У исталган жойда ва исталган вақтда, ҳатто разведка сунъий йўлдошлари ёки авиациялардан мустақил равишда ҳаракатлана олади. Нишонга тўғрилаш учун дастур, инерциал навигация тизими ГЛОНАСС сунъий йўлдошлари сигналларидан фойдаланилади. Ракеталарни парвоз вақтида қайта йўналтириш мумкин, бу эса ҳаракатчан нишонларга ҳужум қилиш имконини беради, хусусан, душман ҲДК га ҳам. Финал участкада ақлли ўз-ўзини йўналтириш оптик головка активлаштирилади, у ноёб аниқликни таъминлайди. 9М728 ёки Р-500 боеголовкалари нишондан 1 метрдан ошиқ оғмайди. "Искандер"нинг юқори аниқликка эга ракеталари кичик қайтариш сатҳларига, парвозда мураккаб траекторияларга эга (газодинамик ва аэродинамик руллар ёрдамида бошқарилади). Мажму икки типдаги ракеталарга эга: аэробаллистик 9М723 — 50 км бўлган баландликда квазибалликстик траекториялар бўйича учади, қанотли 9М728 ёки Р-500 — кичик баландликларда нишонга боради.\nПутин: Трампга гипертовушли қуролимизни сотиб олишни таклиф қилдим\n"Искандер-М" ТТРК чет элнинг энг яхши тезкор-тактик мажмуалари(LORA, Lance, ATACMS, Pluton)дан аниқлилик, ракеталарни пускка тайёрлаш бўйича тезкорлик ва бошқа характеристикалар жиҳатдан анча устун. Унга ўхшашлик жиҳатдан энг яқини — исроилнинг LORA тезкор-тактик мажмуасидир, аммо у ҳам масофа ва аниқлилик бўйича "Искандер"дан ортда қолади (шу билан бирга "Лора" ракеталари олдиндан тахмин қилиш мумкин бўлган баллистик траектория бўйлаб ҳаракатланади). Америкаликлар ортда қолмоқда — 2020 йилда ATACMS "антиквар" мажмуасини модернизациялашдан воз кечишди ва энди-энди учиш масофаси 300 км гача бўлган M270 MLRS ва HIMARS зал билан ўт очиш реактив тизимлари учун юқори аниқликдаги зарба берувчи ракетани яратишни бошладилар.\nРоссия Федерациясининг обрўли мутахассислари прогнозларига кўра, "Искандер"ларнинг чет эл аналоглари 2025 йилгача пайдо бўлмайди.\nБунақаси Россияда ҳали бўлмаган: мудофаа қандай танк устида ишламоқда\nҚўшинлар сафида ғилдиракли танклар қандай ўринни эгаллаши мумкинлиги ҳақида - РИА Новости материалида ўқинг.\nТОШКЕНТ, 24 фев — Sputnik, Андрей Коц. Бақувват, юқори тезликка эга ва яхши ҳимояланган - "Бумеранг" бирлашган зирҳли платформа асосида Россияда илк ғилдиракли танк яратишмоқчи. Истиқболли шасси характеристикалари унга "Спрут-СД" самоходкасидаги сингари силлиқ стволли пушкага эга қурол-аслаҳа мажмуасини ўрнатишга имкон беради, деб тушунтиради "Ҳарбий саноат компанияси" бош директори Александр Красовицкий.\n"Учар танк ва супер овчи": рус жанговар вертолётлари Кавказ томон йўл олди\nКрасовицкийнинг сўзларига кўра, унификациялаштирилган "Бумеранг" ғилдиракли платформаси ишланмаси якунланишига оз қолган — у асосида қурилган К-16 бронетранспортерининг давлат синовлари йил якунига қадар режалаштирилган. Муҳандисларнинг таъкидига кўра, конструкцияда фан ва техниканинг энг замонавий ютуқларидан фойдаланилган.\nКелгуси режалар — истиқболли БМП К-17, махсус техника ва бошқа намуналарни синовдан ўтказиш. "Ҳарбий-саноат компанияси" бош директори "Бумеранг" платформасида ғилдиракли танкнинг қисқа муддатда яратилиши - саноат учун муаммо эмас.\nГарчи бундай техника Совет Иттифоқида ишлаб чиқилган бўлса-да, Россия армиясида тўлиқ айланадиган башняда кучли қурол билан жиҳозланган ғилдиракли танклар - зирҳли машиналар оиласининг норасмий номи шундай - йўқ эди. Гарчи ушбу машиналар ҳимоя жиҳатдан гусеницали транспорт воситаларига ён берсада, аммо тезлик, манёвр қила олиш ва ход захираси жиҳатдан уларни сезиларли даражада ортда қолдиради.\n"Ғилдиракли танклар улар учун мос грунтга эга мамлакатларда кенг тарқалган, — дея ҳикоя қилади РИА Новостига ҳарбий эксперт Алексей Леонков. — Масалан, Африкада. Шу боис, жумладан, ЖАРда асосий талаб айнан ғилдиракли танкларгадир. Уларнинг асосий афзалликлари — тезлик ва таъмирлашлар орасидаги босиб ўтадиган масофадир. Агар асосий жанговар танк, қўпол қилиб айтганда, ўн минг километрдан сўнг синса, пушкали бронеавтомобил белгиланган юз минг километрни босиб ўтади".\nЭкспертнинг сўзларига кўра, бу сингари танклар Россия армиясига темир йўл ўтказиш имконияти анча заиф бўлган марказий осиё йўналишида асқотган бўларди: ғилдиракли бронемашиналарни автотрассалар бўйлаб ўтказиш анча осон. Бундан ташқари, бундай техника худди ўша - Сурияни патруллашда ёрдам бериши мумкин. Ҳозир у ерда ҳарбий полиция "Тигр" зирҳланган автомобиллари ва БТР-82Ада ҳаракатланмоқда.\nЛеонковнинг таъкидлашича, истиқболли танк, худди бронетранспортер сингари, сувли тўсиқларни енгиб ўтишга қодир, юриб ва сузиб кетаётган вақтида зарба бера олади. Қудратли қурол-аслаҳага эгалиги туфайли уни рейдларда каби, умумқўшин операцияларида — масалан, флангаларда, разведкада, дозорда ва жанговар мудофаада ҳам қўллаш мумкин.\nҒилдиракли транспорт воситаларининг йўлга нисбатан юмшоқроқ таъсири ҳам муҳимдир. Пўлатдан ясалган танк траклари ҳатто энг мустаҳкам асфальтни ҳам барбод қилиши ҳеч кимга сир эмас. Айнан шу учун оғир зирҳли транспортни махсус транспортер-шатакчиларда ташишни афзал кўришади. Юк ортиш ва тушириш анчагина вақтни олади, ғилдиракли танк эса ҳеч қандай кечикишсиз ёки махсус тайёргарликсиз маршдан жангга киришишга шай.\nИстиқболли танкнинг ҲДҚ учун яратилган худди "Спрут-СД" самоходкасидаги сингари 125 миллиметрли пушкасига жанговар бўлимнинг асосий қуроли сифатида қаралади. Ўқлантирувчи автомат ва 40 снарядли жанговар комплектга эга стабиллаштирилган тизим асосидаги силлиқ стволли 2А75 Т-72 ва Т-90 танкларининг 2А46М қуролларига ўхшаш. Самоход тегишли калибрдаги барча турдаги аслаҳа захиралари ҳамда бошқарилувчи танкларга қарши ракеталар ёрдамида ўт очади. Жанговар бўлимнинг қўшимча ёрдамчи аслаҳаси — 7,62 миллиметрли калибрга эга қўш ПКТ пулемет установкасидир.\nБундай аслаҳалар билан таъминланган пушкали "Бумеранг" дунёдаги энг қудратли ғилдиракли танкка айланиши мумкин. Ғарб ва Шарқ мамлакатларида ушбу синфга мансуб жанговар техникаларнинг аксарияти 105 миллиметр калибрга тенг қуролларга эгадир. Ғилдиракли такнлар НАТОга аъзо бир нечта мамлакатлар ва Осиё минтақасида қуроллар сафида туради. Бу Stryker платформаси асосида ишланган американинг M1128 MGS, Франциянинг AMX-10RC, японларнинг MCV, италиянинг Centauroсидир. Мудофаа вазирлиги 2010 йилларнинг бошида Рим билан қуруқликдаги қўшинлар учун Centauro партиясини харид қилиш бўйича музокаралар ўтказган. Машиналарнинг бир нечтаси ҳаттоки Россияга синовлар учун олиб келинган ҳам, аммо иш шу билан якунланган: италия ғилдиракли танклари Россиянинг жанговар техника ишончлилигига қўйиладиган талабларга жавоб бермаган.\n"Рособоронэкспорт" 13 миллиард долларга қурол сотди\nТанкларга ва дронларга қарши\nИстиқболли "Бумеранг" ғилдиракли платформасини илк бор Ғалаба парадида 2015 йилда намойиш қилишган эди. Бу база асосида ишланган техника совет даврида, қолаверса кейинчалик РФда яратилган БТР оиласига мансуб бронетранспортерлардан йирикроқ ва қудратлироқдир.\nШосседа 750 от кучига эга ЯМЗ-780 двигател машинани соатига 100 километр тезликда елдира олади. Мотор бўлими — олд қисмда, бу эса десантга танкнинг орқа қисмидан машина ичига кириш ва чиқиш имконини беради. "Бумеранг" оиласига мансуб машиналарнинг зирҳланиш даражаси кўп қаватли бўлиб, таркибида лой ҳам аралашган. Бу эса гомоген ҳимоядан анча ишончлироқдир.\nҲозирча "Бумеранг" оиласининг энг қудратли машинаси - масофадан бошқариладиган "Бумеранг-БМ" универсал жанговар модулига эга ғилдиракли К-17 пехота жанговар машинаси саналади. Қуроли - 30 мм автоматик 2А42 пушкаси (селектив боепитание ва 500 тагача снарядлар захирасига эга), танкларга қарши - "Корнет" танкларга қарши бошқариладиган ракета қўш пуск установкасига эга.\nАммо бундан ҳам жиддийроқ вариантлар бор. К-17 учун эҳтимолий жанговар модуллардан бири — АУ-220М "Байкал" бўлиб, у дақиқасига 120та ўқ уза оладиган 57-миллиметрли пушкага эга. Бу машина эга бўлган снарядлар қуввати ғарб мактабининг барча замонавий пехота жанговар машиналарига қарши кураш учун етарли саналади. Бундан ташқари, 57 миллиметрга эга калибр учувчисиз учиш аппаратларини, хусусан, кичик ўлчамдагиларини ҳам 12 километргача бўлган масофада самарали йўқ қилишга қодир.\nМирзиёев БАА энергетика вазирини қабул қилди – кўриб чиқилган масалалар\n19:44 03.03.2021 (Янгиланган 20:31 03.03.2021)\nШавкат Мирзиёев Бирлашган Араб Амирликлари энергетика ва инфратузилма вазири Суҳайл ал-Мазруий бошчилигидаги делегацияни қабул қилди.\nТОШКЕНТ, 3 мар — Sputnik. Ўзбекистон президенти Шавкат Мирзиёев Бирлашган Араб Амирликлари энергетика ва инфратузилма вазири Суҳайл ал-Мазруий бошчилигидаги делегацияни қабул қилди.\nПрезидент Узбекистана принял делегацию ОАЭ\nУчрашувда кўп қиррали Ўзбекистон-БАА ҳамкорлигини янада кенгайтиришнинг долзарб масалалари кўриб чиқилди.\nСуҳбатда хусусий инвестицияларни жалб қилган ҳолда, шу жумладан қишлоқ хўжалиги маҳсулотларини етиштириш ва қайта ишлаш, Амирликлар бозори ва учинчи мамлакатларга етказиш бўйича агросаноат тармоғида қўшма лойиҳаларни илгари суришга алоҳида эътибор қаратилди.\nМуқобил энергиядан фойдаланиш соҳасида, энергетика ва бошқа муҳим инфратузилма объектларини модернизация қилиш, замонавий меҳмонхона мажмуаларини барпо этиш бўйича йирик лойиҳаларни фаол ишлаб чиқиш ва амалга оширишни давом эттиришга, шунингдек, янги ишбилармонлик ташаббуслари доирасида инвестициялар портфелини кенгайтириш ва молиявий-техник кўмак дастурларини рўёбга чиқаришга келишиб олинди.\nБундан ташқари, таълим соҳасида самарали ҳамкорликни кенгайтириш ҳамда Бирлашган Араб Амирликларининг етакчи ташкилотлари иштирокида бошқарув соҳасида миллий кадрларни тайёрлаш муҳим экани таъкидланди.\nБАА, Тошкент, Шавкат Мирзиёев, Ўзбекистон


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Малайзияда дунёдаги энг узун илон жон берди\t12:20, 12 апрель 2016\tМалайзияда дунёдаги энг узун илон жон берган. Унинг ўлигини маҳаллий ишчилар қурилиш майдончасидаги қулаган дарахт тагидан топишган, деб хабар берди “lenta.ru” нашри. Илоннинг ўлими сабаблари номаълум. Бу илон шу пайтгача ушланган илонлар орасидаги энг узуни бўлиб, унинг узунлиги 8 метрни ташкил этган. Гиннеснинг рекордлар китобига киритилган, Медуза номли энг катта илоннинг узунлиги 7 метру 67 сантиметр, оғирлиги эса 158 килограмм бўлган. Малайзиядан топилган илоннинг оғирлиги эса 250 килограмм.\nҲозирча Малайзиядан топилган илоннинг узунлиги ва оғирлигини кўнгиллилар ўлчаган, рекордни қайд қилувчилар томонидан расмий ўлчовлар ўтказилмаган.\nТўрсимон нақшли илонлар – энг йирик илонлар оиласига мансуб. Улар умуртқали сут эмизувчилар, эчки ва бошқа туёқлилар, ҳаттоки айиқлар билан ҳам озиқланади. У жанубий ва жануби-шарқий Осиёда кенг тарқалган. Инсонларга хавф туғдиришига қарамай, бу илондан турли қизиқарли шоуларда, циркда фойдаланилиб келинади.


Екатеринбургдаги Ўзбекистон консулхонаси 200 кишини ватанга қайтаришда ёрдам кўрсатди / Ўзбекистон янгиликлари, энг сўнгги хабарлар\nСИЁСАТ 0 Шархлар 1106 кўрилди\nЕкатеринбургдаги Ўзбекистон консулхонаси 200 кишини ватанга қайтаришда ёрдам кўрсатди\nЎзбекистоннинг Екатеринбург шаҳридаги (Россия) Бош консулхонаси томонидан сўнгги икки ярим ой давомида 200 дан ортиқ Ўзбекистон фуқароларига ватанга қайтиш учун ҳужжатлар тайёрлашда ёрдам кўрсатилди. Консулхона 13 ноябрь куни расман ўз фаолиятини бошлаганди.\nУч маротаба Челябинск вилоятида бўлиб турган Ўзбекистон фуқароларининг сайёр қабули амалга оширилди ва уларнинг муаммоларини ҳал қилишда кўмак кўрсатилди. Тўғридан-тўғри ва интернетдаги ижтимоий тармоқлар орқали 1000 дан ортиқ фуқароларга консуллик ва ҳуқуқий масалалар бўйича маслаҳат берилди, деб хабар қилади Ташқи ишлар вазирлиги матбуот хизмати.\nУшбу давр мобайнида турли даражалардаги Ўзбекистон делегацияларининг Свердловск ва Челябинск вилоятларига ташрифлари, шунингдек, Урал федерал округидан делегацияларнинг мамлакатимизга ташрифлари ўтказилди.\nУларнинг натижаларига кўра, қуйидаги келишувларга эришилди:\n- Наманган вилояти Соғлиқни сақлаш бошқармаси ва Онкологик марказ ўртасида тиббиёт ходимларининг ушбу Марказда амалиёт ўташи, шунингдек, Ўзбекистон ва Россияда икки давлат онкологик докторларининг жаррохлик операцияларида иштирок этиши тўғрисида келишув;\n- Наманган давлат университети ва Урал давлат тиббиёт университети ўртасида НДУ базасида қўшма тиббиёт факультетини очиш тўғрисида келишув. Унга мувофиқ, ўзбекистонлик талабалар дастлабки икки йил давомида Наманганда, қолган 4 йилда эса Екатеринбургда таҳсил оладилар, таълим якунида иккита диплом берилади;\n- Наманган вилояти Соғлиқни сақлаш бошқармаси ва Челябинск вилоятининг Юрак-қон томир федерал жарроҳлик маркази ўртасида наманганлик шифокорларининг Челябинскда амалиёт ўташлари тўғрисида келишув.\nУрал федерал округи (Свердловск, Челябинск, Тюмен, Курган вилоятлари, Ямало-Ненетск ва Ханти-Мансийск автоном округлари) ҳудудидаги Ўзбекистон фуқаролари консуллик-ҳуқуқий кўмак олишлари учун Бош консулхонага мурожаат қилишлари сўралади.\nТашқи ишлар вазирлигида «Толибон» вакиллари билан учрашув ўтказилди


Ҳизбут-Таҳрирга киришни истамаган аёл чавақланди\nМаълумотларга кўра, хотинини чавақлаган Дилшод Охунов уйидан "Ҳизбут-Таҳрир"га оид 200 га яқин адабиёт ва 300 дан ортиқ варақа топилган.\nСўғд вилоят Ички ишлар бошқармасидан олинган маълумотга кўра, Жаббор Расулов туманидаги Ғўлакандоз қишлоғида истиқомат қилувчи Дилшод Охунов умр йўлдошини тақиқланган диний гуруҳга аъзо бўлишдан бош тортгани учун сўйиб ташлаган.\nМазкур туманда истиқомат қилувчи суҳбатдошимизнинг айтишича, Дилшод неча йиллардан буён Ҳизбут-Таҳрир партиясининг фаол аъзоларидан ҳисобланган.\n- Ҳизбут-Таҳрир партияси аъзоси Дилшод деган йигит умр йўлдошини ҳижоб кийишга ундаган. Аёли бунга рози бўлиб, ҳижобга кирган. Бу ҳам етмагандек, Ҳизбут-Таҳрир партиясига аъзо бўласан, дея мажбур қилган. Хотини бунга рози бўлмаган. Ўртада жанжал кўтарилган. Хотини аразлаб онасиникига кетган. Икки-уч кундан кейин Дилшод қайнонасиникига борган. У ерда яна хотинини партияга аъзо бўлишга мажбур қилган. Хотини бунга кўнмагач, ёнидаги пичоқ билан чавақлаб ташлаган, дейди ғўлакандозлик суҳбатдош.\nТергов материалларида айтилишича, Дилшод Охунов уйи тинтув килинганда, у ердан Ҳизбут-Таҳрир партиясига тегишли булган 200 га яқин адабиёт, 300 дан ортиқ варақа топилган.\nТергов пайтида Дилшод Охунов Жаббор Расулов туманида Ҳизбут-Таҳрир партиясига аъзо бўлган бошқа кишиларнинг исмларини айтиб берган. Айни пайтда туманда яна уч киши ҳибсга олинган. Қўлга олинганларга мамлакат Конституциявий тузумини зўравонлик билан ағдариб ташлаш учун оммавий даъват билан чиққанлик айби қўйилган.\nКузатувчиларнинг айтишларича, Ҳизбут-Таҳрир партиясининг яширин фаолияти айнан уч республика туташган Фарғона водийсида кўзга ташланади. Сўғд вилоятида эса ҳар йили бу партияга аъзоликда айбланиб 20-30 киши маҳкамага тортилади. Бунинг сабаблари нимада? Зиёли Мақсуд Жўраев фикрича, бу партияга асосан қашшоқ оилалардан бўлган ёшлар кўпроқ жалб қилинади.\n- Ростини айтсам, шу кунга қадар Ҳизбут-Таҳрир партиясига бадавлат одамлар, раҳбар шахслар ёки бошқа ўзига тинч кишилар аъзо бўлганлиги ҳақида бирор жойда эшитадим ва газетада ўқимадим. Шу партия аъзоларига назар ташласангиз, уларнинг ҳаммаси ночор, қашшоқ одамлар. Табиийки, бундай қатламдаги кишиларни ҳар қандай оқим ўз сафига жалб қилиши осон кечади, дейди Мақсуд Жўраев.\nМақсуд Жўраевнинг сўзларига кўра, бундай одамлар қўлга олинганда ва суд қилаётган пайтда масаланинг ана шу томонига хам эътибор берилиши керак. Акс ҳолда, адашган бегуноҳ ёшлар бекорга қамалади. Қамоқхонада эса уларда жамиятга, ҳукуматга нисбатан нафрат кучаяди ва танлаган йўли тўғри эканлигига ишончи ошади.\nТожикистонлик таҳлилчилар фикрича, бу партияга айнан исломий тарбияси заиф булган одамлар ҳам аъзо бўладилар, ёшларни ўз сафига жалб қилаётган бу каби оқимлар эса улардан ўз манфаатлари йўлида фойдаланмоқда.\n- Менинг фикримча ,кейинги йилларда пайдо бўлаётган бундай диний партиялар фаолияти биринчи навбатда исломни тарғибот қилиш эмас, балки сиёсатга аралашишдан иборат. Чунки дин учун ҳизбнинг ўзи керак эмас. Таҳрирчилар эса динни, покиза ва беғубор Ислом динини ўзларига бир ниқоб қилиб олиб, ғаразли, қора ниятлари учун, ҳокимиятга эришиш, бошқалар устида ҳукмронлик қилиш учун курашишмоқда, дейди таҳлилчи Абдурасул Мамадалиев.\nТожикистонда Ҳизбут-Таҳрир экстремистик партия сифатида эътироф этилиб, унинг фаолияти мамлакатда қонунга мувофиқ таъқиб қилинади. Лекин Ҳизбут-Таҳрир партияси аъзоларининг айтишларича, улар фаолиятида конституциявий тузумни зўравонлик билан ағдариш мақсади йўқ. Улар фақат ғоявий кураш олиб бораётганларини иддао қиладилар.\nКуни кеча Ҳизбут-Таҳрирга мансубликда айбланган тўрт киши Хўжанд шаҳар маҳкамаси қарори билан 2 йилдан 18 йилгача озодликдан маҳрум этилди. Маҳкамага тортилганларнинг айримлари ўзларига қўйилган айбларни рад этишган. Айни пайтда¸ Хўжандда мазкур партияга алоқадорликда айбланаётган яна 10 киши устидан маҳкама бошланиши кутилмоқда.


Ироқ собиқ президенти Жалол Талабоний вафот этди\n27 июн 2022, Тошкент вақти: 00:54\nЖалол Талабоний 2004 йилнинг 10 октябрида Озод Европа-Озодлик радиоси бош қароргоҳида интервью бермоқда.\nИроқнинг собиқ президенти ва курдлар лидери Жалол Талабоний 83 ёшида вафот этди.\nИроқ давлат телеканали Талабоний 3 октябрь куни Германиядаги касалхоналардан бирида вафот этгани тўғрисида хабар берди.\nЖалол Талабоний курдлар мустақиллиги учун курашган сиёсатчилардан биридир. У 2005 йилда Саддам Ҳусайн АҚШ ҳарбий амалиёти ортидан ҳокимиятдан ағдарилганидан сўнг Ироқ президентлигига сайланган эди.\nИроқнинг 7-президенти бўлган Жалол Талабоний 2014 йилда ҳокимиятни топширган.


Россия олийгоҳларида ўзбекистонлик талабалар учун квоталар кўпайтирилади | Qalampir.uz\nРоссия олийгоҳларида ўзбекистонлик талабалар учун квоталар кўпайтирилади\nЖамият\t23 Декабрь 2020 08:43 2300\nРоссия ва Ўзбекистон ўзбекистонлик талабалар учун Россия олий таълим муассасаларида квоталар сонини ошириш устида иш олиб бормоқда. Бу ҳақда Россиянинг Ўзбекистондаги элчиси Владимир Тюрденев маълум қилди.\n“Бўлиб ўтган саралаш кампаниясида Ўзбекистон учун ҳукумат квотасининг 228 та ўринига 4 мингдан ортиқ номзод ариза топширган, бу эса квотани ошириш зарурлигидан далолат беради. Биз бу йўналишда тегишли ишларни амалга оширяпмиз”, деди Тюрденев Тошкентда бўлиб ўтган матбуот анжуманида.\nЭлчининг маълум қилишича, бугунги кунда Россия ОТМларида 30 мингдан зиёд ўзбекистонлик талаба таҳсил олмоқда. Умуман олганда, Россияда Ўзбекистон бу кўрсаткич бўйича хорижий давлатлар орасида етакчилик қилмоқда.\nШунингдек, Тюрденев Россия ОТМларининг Ўзбекистондаги филиаллари тармоғини изчил кенгайтириш масаласига ҳам эътибор қаратди. Хусусан, яқинда Тошкентда Герцен номидаги Россия давлат педагогика университети филиали ва Россия халқлар дўстлиги университети (РУДН) ваколатхонаси очилди.\nЭлчи РУДН Ўзбекистон ва Россия ҳукуматлари ўртасидаги келишувга асосан мигрантларни ўқитиш учун қўшимча умумтаълим дастурларини олиб бораётганини эслатди.\n16 Январь 08:18 30717\nПутин Ўзбекистон ССРнинг собиқ биринчи раҳбарини мукофотлади\n16 Январь 12:41 28468\n15 Январь 09:06 28420\n14 Январь 11:07 21018\nСиз ойдан тушганмисиз, ё халқдан устун олий ирқданмисиз? – Кушербоев Олий судни танқид қилди\n15 Январь 12:49 19690


Культивацияни сифатли ўтказиш бўйича тавсиялар | Агро-Олам.Uz\nБош саҳифа Деҳқончилик Культивацияни сифатли ўтказиш бўйича тавсиялар\n– культиватор рамалари эгилмаган бўлиши лозим, улар тракторга маҳкам қилиб, ерга нисбатан параллел ҳолда ўрнатилсин (ишлов бериш чуқурлигининг бирдайлиги таъминланади);\n– олдинги ва орқа грядиллар стойка, тутқич ва қулфлар воситасида рамаларга пухта бириктирилсин, бунда штангалар ерга параллел бўлсин (ишлов бериш кенглиги бирдай сақланади);\n– грядилларнинг носоз втулкалари янгиларига алмаштирилсин, қулфлардаги маҳкамловчи болтларнинг резбалари едирилмаган бўлсин (грядиллар ортиқча тебранмайди);\n– минерал ўғит бункерларида тешиклар ва ёриқлар бўлмасин, ўғит солиш аппаратининг ҳамма қисмлари енгил айлансин, ўғит солиш меъёрини ростловчи механизм соз бўлсин (ўғит нобуд бўлмайди ва бирдай сепилади);\n– пичоқлар ва стрелкасимон панжалар штангаларга шундай маҳкамлансинки, бунда уларнинг тиғлари узунасига ер сатҳига тегиб турсин, юмшаткич панжалари ва очарларнинг ерга ботиш бурчаги тупроқ шароитига қараб созлансин (агрегатнинг тортишга қаршилиги ошмайди);\n– ишчи органларнинг кўтарилиш баландлиги ҳамда ерга ботиш кучи грядил поводокларидаги пружина қулфи халқаларини суриш билан ростлансин (баландлик ва куч меъёрида сақланади);\n– трактор ғилдираклари ва грядиллар ҳимоя кожухлари билан жиҳозлансин (ғўза шохлари ва кўсаклари шикастланмайди);\n– ишчи органлар завод шароитида тайёрланган ва стойкаларга пухта маҳкамланган бўлсин (ишчи органлар тезда едирилмайди, сифат таъминланади);\n– ҳар бир культиватор учун 8 та пичоқ (4 та чап кесувчи, 4 та ўнг кесувчи), 5 та стрелкасимон панжа (ғозпанжа), 4 та юмшаткич пичоқлар ўрнатилган очар, 28 та ККО типидаги юмшаткич, 8 та дискасимон юмшаткич (4 та чап кесувчи, 4 та ўнг кесувчи), 8 комплект ротацион юлдузча тайёрлаб қўйилсин (улардан ғўза қатор ораларига ишлов бериш турига ва тупроқ ҳолатига қараб фойдаланилади);\n– пичоқлар ва панжаларнинг қирқиш қирралари ўткир, қийшаймаган ва кертиксиз бўлсин (бегона ўтлар тўла нобуд бўлади, тупроқ майин чиқади);\n– барча ишқаланувчи сиртлар мойлансин, культиватор бўялсин (деталлар узоққа чидайди, ёмғирда зангламайди).\n– далаларда ғўза ниҳоллари униб чиқиб, қаторлар яққол кўриниши билан биринчи культивацияни бошлаш (акс ҳолда агрегатни тўғри юргизиб бўлмайди);\n– ишчи органларни тупроққа бирмунча юза ботадиган қилиб ўрнатиш (акс ҳолда нозик ғўза илдизлари ўрнидан қўзғалади ва ниҳоллар нобуд бўлади);\n– биринчи культивацияда трактор тезлигини 2,84–4,88 км/соатдан оширмаслик (агрегат барқарор юради);\n– ёмғирдан кейин тупроқ бетини қатқалоқ босган ёки бегона ўтлар эндигина униб чиқаётган бўлса культиваторларга қуйидаги ишчи органларни ўрнатиш: ротацион юлдузча – 8 комплект (ниҳоллардан 3–5 сантиметр узоқликда ва 3–5 см чуқурликда); пичоқлар – 8 та (4 та чап кесувчи, 4 та ўнг кесувчи) 6–8 см чуқурликда; стрелкасимон панжалар (ғозпанжалар) – 5 дона, 12–14 см чуқурликда;\n– қатор ораларидаги бегона ўтларни йўқотиш мақсадида культиваторга қуйидаги ишчи органларни ўрнатиш: дисксимон юмшаткич – 8 дона (4 таси чап кесувчи, 4 таси ўнг кесувчи), ниҳоллардан 5–7 см узоқликда ва 6–8 см чуқурликда; пичоқлар – 8 дона (4 таси чап кесувчи, 4 таси ўнг кесувчи), ниҳоллардан 9–10 см узоқликда ва 6–8 см чуқурликда; стрелкасимон панжаларни (ғозпанжалар) – 5 дона, эгатнинг ўртасига 12–14 см чуқурликда ўрнатиш.\nМ.Тошболтаев, А.Қорахонов agro.uz


Энг қадрли рўйхат - XABARDOR.UZ\nЭнг қадрли рўйхат\nБир куни миннесоталик математика ўқитувчиси ўқувчиларига қуйидагича топшириқ берибди: синфдошларнинг рўйхатини тузиб, исм-шарифи тўғрисига синфдошининг унга энг ёқадиган сифатини ёзишни сўрабди. Дарс сўнггида ўқитувчи рўйхатни йиғиштириб олибди.\nЎша кун жума эди. Ўқитувчи дам олиш кунлари бу ёзувлар устида ишлаб, душанба куни синфдошлари уларда кўрадиган яхши сифатлар йиғилган рўйхатни ўқувчиларга келтириб тарқатди.\nБолалар ўқир экан, синфнинг у ёқ-бу ёғида шивир-шивирлар эшитилар эди: “Наҳотки, буларнинг ҳаммаси мен ҳақимда бўлса? Мени бунчалик яхши кўришларини билмаган эканман”. Ўқувчилар натижаларни синфда муҳокама қилишмади, бироқ муаллима ўз мақсадига эришганини сезарди. Болаларда ўзига ишонч ортди.\nБир неча йиллардан сўнг мана шу болалардан бири Вьетнамда ҳалок бўлди. Уни она юрти — Миннесотага дафн қилишди. У билан видолашиш учун собиқ дўстлари, синфдош-у, ўқитувчилари келишди. Дафн маросимида унинг отаси математика муаллимасининг ёнига келиб:\n— Сизга бир нарса кўрсатмоқчиман.\nУ ҳамёндан тўрт букланган, эскириб қолган бир қоғозни олди. Қоғоздан у қайта-қайта ўқилгани кўриниб турарди.\n— Мен буни ўғлимнинг нарсалари орасидан топдим. Бу қоғоз доим унинг ёнида бўлган. Танияпсизми?\nОта қоғозни муаллимага узатди. Бу синфдошлари бу йигитда кўрган ҳислатлар рўйхати эди.\n— Сизга катта раҳмат, — деди унинг отаси. — Ўғлим уни жуда қадрлар эди.\nВа шу ерда бир ҳайратланарли ҳол юз берди: йигитнинг синфдошлари ҳам бирин-кетин бу рўйхатни кўрсатишди. Болаларнинг кўпчилиги бу қоғозни ёнларида, ҳамёнларида олиб юришар экан. Бири бўлса, уни оилавий суратда сақлар экан. Шунда болаларнинг бири шундай деди:\n— Биз ҳаммамиз бу рўйхатни сақлаб қўйганмиз. Ахир шундай нарсани ташлаб бўларканми?\n“Бола қалбига беш йўл” китобидан\nМуаллифлар: Гэри Чепмен, Росс Кэмпбелл.


Сингҳ Карзай билан учрашади\n16 апрел 2021, Тошкент вақти: 12:17\nБугун Деҳлида Ҳиндистон бош вазири Манмоҳан Сингҳ Афғонистон президенти Ҳамид Карзай билан учрашиб, минтақада хавфсизликни таъминлаш йўлидаги икки томонлама алоқаларни муҳокама қилади.\nБугунги музокаралар худкуш шахснинг Кобулда амалга оширган ҳужуми оқибатида Ҳиндистоннинг 9 фуқароси нобуд бўлганидан икки ой ўтиб ўтказилмоқда.\nҲиндистон томони фикрича, ўша ҳужумни Покистонда жойлашган “Лашкари Тоййиба” ташкилоти жангарилари уюштирган.\nҲиндистон Афғонистонни қайта тиклаш ишларига фаол қатнашиб келмоқда.\nТолибон режими ағдарилган 2001 йилдан буён Ҳиндистон Афғонистонга умумий қиймати бир миллиард доллардан зиёд бўлган ёрдам берди.


Қиз берганнинг тили қисиқми? (яна бир...\n18.06.2019 20:43 0 3308\nБу жафокаш дунё нималар кўрмади? Талотўп урушлар, қирғинбарот, қон талаш-жон талашлар... Нималар рўй бермасин, инсоният яшашга, яшаганда ҳам яхши яшашга интилиб келди. Неча асрлар ортда қолди. Биламиз, ҳали-ҳамон тинчликталаб, биргина хотиржамлик истаганлар, шунгагина умидвор яшаётганлар бор...\nШукрки, биз жаннатмакон юртда туғилдик. Туғилгандаки, тинчлик-осойишталик, тараққиёт сари илгарилаётган обод ошёнда ёруғ олам кўрдик. Биздан талаб битта: ҳалол бўл ва истаганингча яша!\nМинг афсус! Ана шуни-да уддалай олмаётган замондошларимиз ҳам борки, бой берилган ўкинчлар, надомадлар гувоҳимиз.\nЧуст туманида содир бўлган ваҳшиёна фожиа сабабчиси ҳам ана шундайлардан эди. Қирқни ҳатлаган бу шахснинг асл иллати — боқимандалиги эди.\nОила, турмуш, фарзандлар саодати йўлидаги эр киши тиним билмайди, аслида. Бу эса ҳар кунининг файзиёблиги асоси.\n...Уйда ётиб зериккан Мансур Очилов (исм шарифлари шартли ўзгартирилган) кўчага чиқаркан, ҳаммаҳалла оғайниси билан лаққиллашиб, гап ичкиликка қадалди. Нафс жилови қўлдан кетди. Ичкилик бўлди.\nРўзғор учун отасидан пул олиб бозордан келган аёл эрининг туришидан аччиқланди. Аммо гапирмади, чунки унинг феълини биларди.\nУлар ўртасида қисқа суҳбат кечди.\nЭр: «Ўн минг сўм орттириб келдингми?».\nАёл: «Йўқ, орттиролмадим!»\nШугина гап бир инсон умрига зомин бўлди.\nБозорлик пулидан «иқтисод» қилмаган аёл хўрланди, калтакланди.\nАёл отасини чақиртирди.\n«Эркак бўлиб бир рўзғорни эпламаган эр хотин урарканми?!»\nБу тахлит таъна куёвга ёқмади. Боз устига у ширакайф, аламзада эди. «Сўз жанги» бориб калтакбозликка ўтди.\nКуёв кучли. Қайнота кекса, ожиз. Отасининг юз-кўзи, бошига куракча билан тушаётган зарбалардан юраги ортига тортган аёл эрининг қўлига ёпишиб, куракчани тортиб олди. Аммо эр ҳали ҳовридан тушмаганди. Ошхонага югуриб болта билан қайтди. Ҳоли қуриган, қўрқиб кетган қайнота қоча бошлади. Бироқ йўл-йўлакай қоқилди. Важот билан етиб келган куёв болтани қайнотанинг боши узра кўтарди...\n...Озодликнинг қадри, ҳаётнинг орқа томони – темир панжара ортида. Буни айни ўша кундан ҳис эта бошлаган Мансур Очилов суддан енгиллик сўраб зорланди.\nШирингина турмуш, меҳнат, ҳалол ва тотли ризқ кўз олдидан ўтган бўлса, не ажаб?!\nЖиноят ишлари бўйича Наманган вилоят суди раиси Д.Камилов раислигида ушбу қотиллик жинояти ҳар томонлама ўрганиб чиқилиб, мавжуд далилларга қайта-қайта аниқлик киритилган ҳолда куёв Ўзбекистон Республикаси ЖКнинг 97-моддаси 2-қисми «в, ж» бандлари билан айбли деб топилиб, 12 йил озодликдан маҳрум қилинди.\nКўпинча, шундай қотилликлардан кейин бошқалар томонидан туппа-тузук оиланинг фарзанди эди, деган гапларни эшитамиз. Ҳа, атрофимиздаги деярли барча оилалар туппа-тузукка ўхшаб кўринади. Бироқ, туппа-тузук оиланинг фарзанди бундай мудҳиш қотилликка қўл урмайди. Кўплар туппа-тузук деб ўйлайдиган оилада қандайдир «мурват» ишламайди ёки нотўғри «бураб» қўйилгандай. Бу оилаларда эрнинг хотинга, болаларга муносабати қандай?\nЯна бир гап: бизда кўплаб жамоатчилик ташкилотлари мавжуд. Маҳалла, Нуроний, «Оила» маркази, Хотин-қизлар қўмитаси, Ёшлар иттифоқи.... Улар шу каби нотинч оилаларнинг ичига кириб боролмаяптими? Қолаверса, маҳалла фуқаролар йиғини томонидан судланувчига бериладиган тавсифномани, ҳатто қасддан одам ўлдирган инсонга ҳам ижобий қилиб бериш ҳолатлари ҳамон учрамоқда. Шу асосларга кўра, суд судланувчи истиқомат қилувчи маҳалла фуқаролар йиғинига нисбатан хусусий ажрим чиқарди ва туман ҳокимлигига юборди.\nХуллас, қайнотасини ўлдирган куёвга ўқилган ҳукм уни панжара ортига равона қилди. Биз истисно тарзда демоқчимиз: боқимандалик, ялқовлик эр кишини ожиз этувчи хавфдир. Бундан-да кучли хавф эса бефарқликда!\nжиноят ишлари бўйича Наманган вилоят суди бўлим бошлиғи\nқотиллик боқимандалик ялқовлик бефарқлик\nХориж 12/01, 23:52\nХориж 06/01, 23:21\nТолибон ёллаган аскар ўз хизматдошларининг қонини тўкди


Озарбайжоннинг Шемаха шаҳри 2023 йил учун туркий дунёнинг туристик пойтахти деб эълон қилинди (видео) - Darakchi\nОзарбайжоннинг Шемаха шаҳри 2023 йил учун туркий дунёнинг туристик пойтахти деб эълон қилинди (видео)\nДУНЁ 25.05.2022, 16:20\nШемаха шаҳри Буюк Ипак йўлида жойлашган тарихий ва туристик аҳамиятга эга муҳим шаҳарлардан биридир. Айнан шунинг учун ҳам у 2023 йилда Турк дунёсининг туристик пойтахти деб эълон қилинди. Бу бўйича тегишли қарор Шемахада бўлиб ўтган туризм вазирларининг 7-йиғилиши ва Туркий тилли давлатлар ташкилоти туризм бўйича ишчи гуруҳининг 17-йиғилишида қабул қилинди.\nТадбирда ташкилот бош котиби Бағдод Амреев, Ўзбекистон Республикаси Бош вазири ўринбосари Азиз Абдуҳакимов, Туркия Республикаси Маданият ва туризм вазири ўринбосари Нодир Алпаслан, Қозоғистон Республикаси Маданият ва спорт вазири ўринбосари Ержан Еркинбоев иштирок этишган. Туркманистоннинг Озарбайжондаги элчиси Мекан Ишангулиев, шунингдек, Венгриянинг Бокудаги элчиси Виктор Седеркений ҳам шулар жумласидан.\nМаълумотга кўра, йиғилиш иштирокчилари кўп миллатли "Замонавий ипак йўли" сифатида қўшма туризм маҳсулотларини яратиш бўйича ишларни фаоллаштириш муҳимлигини таъкидлашган.\n"Тадбирда "Турк дунёси туризм пойтахти ташаббуси" қоидалари тасдиқланди ва "Туркий тилли давлатлар ташкилотининг туризм бўйича йўл харитаси" қабул қилинди",- деб хабар беради Озарбайжон давлат туризм агентлиги.\nУнда сўзга чиққан ташкилот бош котиби Бағдод Амреев аъзо давлатлар ўртасидаги барча даражадаги алоқаларнинг ривожланиши туризмга ижобий таъсир кўрсатаётганини айтган. Шемахани 2023 йил учун Турк дунёсининг туристик пойтахти деб эълон қилингани билан табриклаб, ушбу ташаббуснинг давом этиши аъзо давлатлар ўртасида ўзаро хабардорликни оширишга хизмат қилишини таъкидлаган.\nУчрашувда, шунингдек, Туркманистондан элчи Мекан Ишангулиев иштирок этгани айтилади. Бундан ташқари, Туркманистон Маданият вазири ўринбосари Нурсахет Ширимов ҳам онлайн тарзда тадбирга қўшилган.


10 Август 12:43\nNUR-SULTAN. Kazinform – Абайнинг «комил инсон» таълимотини ҳар томонлама ва чуқур ўрганиш керак. Бу ҳақда ҚР Президенти Қасим-Жомарт Тоқаев Egemen Qazaqstan газетасида чоп этилган «Абай - маънавий ислоҳотчи» мақоласида айтиб ўтди, деб ёзади Kazinform.\nҚР Президенти МДҲ давлатлари раҳбарлари кенгашининг мажлисида иштирок этди Қозоғистон Президенти МДҲ Давлат раҳбарлари кенгашининг навбатдаги мажлисида иштирок этади Қозоғистон Президенти экологик хавфсизлик масаласига изоҳ берди\n«Айни пайтда мамлакатда абайшунослик билан шуғулланадиган бир қатор илмий марказлар мавжуд. Уларнинг ишларини тизимлаштириш ва пойтахтдаги Абай академияси атрофида бирлаштириш керак. Академия барча илмий-тадқиқот институтларининг илмий мувофиқлаштирувчиси сифатида фаолият кўрсатиши мумкин. Келажакда гуманитар фанларнинг ажралмас қисми сифатида «Абайшунослик» курсини ўқитиш масаласини кўриб чиқиш керак. Янги фалсафий ва сиёсий нуқтаи назаридан «Абайшунослик» дарслиги ва антологиясини ишлаб чиқиш зарур. Шунингдек, Абайнинг «комил инсон» ҳақидаги таълимоти ҳар томонлама ва чуқур ўрганилиши керак. Биз Абайни ХІХ асрда яшаб, ХХІ асрнинг сўзларини айтган даҳо сифатида таништиришимиз керак»,- деди Президент.\nҚозоғистон Президенти, Абайни миллий онгни тиклаш ишига салмоқли ҳисса қўшган маънавий ислоҳотчи сифатида улуғлашимиз кераклигини таъкидлайди.\n«Ахир, ҳар бир қозоқ Абай билан фахрланиши керак! Халқимизнинг буюк фарзанди таваллуд айёми билан табриклайман!», - дея хулоса қилади Қасим-Жомарт Тоқаев.\n5 Қозоғистонда бир кунда 1642 одамда коронавирус аниқланди


Британиялик олим доимий очлик ҳисси қайси касаллик ривожланаётганидан дарак беришини маълум қилди.\nТОШКЕНТ, 1 май – Sputnik. Доимий очлик ҳисси қанд касаллиги ривожланаётганидан дарак бериши мумкин. Бу ҳақда Express нашри хабар қилмоқда.\nБританиялик олим Мэтью Кейпхорннинг сўзларига кўра, агар инсон таом истеъмол қилгандан сўнг очлик ҳиссини сезишда давом этса, шифокорга мурожаат қилиш лозим.\nУ кечки овқатга алоҳида эътибор қаратиш кераклигини тушунтирди. Агар тўйимли таом истеъмол қилинса, очлик ҳисси овқатланишдан сўнг олти соат ичида пайдо бўлмаслиги керак.\nУйқуга ётишдан олдин тамадди қилгингиз келса, бу ҳам хавотирли аломат. Чунки уйқудан олдинги иштаҳа метаболик бузилишлар ёки қондаги сахар миқдори ошишининг яна бир муҳим белгиларидан ҳисобланади.\nЭслатиб ўтамиз, аввалроқ нон тайёрлашда маҳсулот моғор босишини олдини олиш учун пропионат моддаси қўшилиши, бу эса гормон даражаси юқори бўлиши, семизлик ва қанд касаллигига олиб келиши мумкинлиги ҳақида хабар қилган эдик.


ЎзА - Томорқасидан самарали фойдаланганлар тақдирланди\n01.09.2018 13:32:55 Чоп этиш версияси\nТоморқасидан самарали фойдаланганлар тақдирланди\nЕрдан унумли фойдаланиш рўзғорнинг бутлиги, бозорларимизнинг тўкин-сочинлигига асос бўлади. Фуқароларнинг ўзини ўзи бошқариш органлари фаолиятини мувофиқлаштириш бўйича Республика кенгаши ташаббуси билан жойларда ўтказилган “Энг намунали томорқа эгаси” кўрик танлови шу жиҳатдан муҳим аҳамият касб этди.\nТанлов Навоий вилоятининг Кармана, Қизилтепа, Нурота, Навбаҳор, Хатирчи ҳамда Конимех туманларида бўлиб ўтди. Томорқа ерларидан самарали фойдаланиш, ички бозорни арзон, сифатли мева-сабзавот, полиз маҳсулотлари билан тўлдириш, экспорт қилиш, энг юқори ҳосил ва даромад олаётган томорқа эгаларини аниқлаш ҳамда уларнинг илғор иш усулларини кенг оммалаштириш мақсадидаги кўрик ҳар бир ҳудудда кўтаринки руҳда ўтказилди. Натижаларга кўра, Кармана тумани Пахтаобод маҳалласидан Р. Саидова, Хатирчи тумани “Сарой” маҳалла фуқаролар йиғинидан Ш. Ҳакимов, Конимех тумани Дўстлик маҳалласидан Р. Жумаев, Навбаҳор тумани Чорвоқгузар маҳалласи вакили О. Аралова, Қизилтепа тумани Кулолон маҳалласида яшовчи Ф. Раҳимов, Нурота тумани Эшон Судур маҳалласида истиқомат қилаётган Д. Саидовалар хонадони томорқасининг ободлиги, мақсадли фойдаланганлиги ва иссиқхона ташкил этилганлиги жиҳатлари эътиборга олиниб, биринчи ўринга лойиқ топилди.\n– 12 сотихдан иборат томорқамизда иккита иссиқхонамиз бор, – дейди Ф. Раҳимов. – Уларнинг бирида помидор, бодринг етиштиришни, иккинчисида лимончиликни йўлга қўйганмиз. Томорқа қанча обод бўлса, хонадонимиз ҳам шунча файзли бўлиб, барака кириб бораверади.\nШунингдек, кўрик-танловнинг туман босқичларида энг намунали сабзавотчи, боғбон, чорвадор, паррандачи, иссиқхоначи, асаларичи, кўчат етиштирувчилар ўртасида ҳам ғолиблар аниқланиб, диплом ва эсдалик совғалари билан тақдирланди.


Тошкентда дам олиш кунлари қор ёғиши мумкин\n16:55 / 21.11.2017\n25-26 ноябрь кунлари Ўзбекистон бўйлаб ҳароратнинг пасайиши ва ёмғир ҳамда қор ёғиши кутилмоқда. Бундан республика Гидрометеорология маркази маълумотлари дарак бермоқда.\nТошкент, Самарқанд, Жиззах ва Сирдарё вилоятлари. Ҳаво ўзгариб туради, 23-24 ноябрь кунлари ёғингарчилик бўлмайди, 25-26 ноябрь кунлари ёмғир, 26 ноябрь куни алоҳида туманларда қор ёғиши мумкин. Шамол шарқдан ўз йўналишини ғарб томонга ўзгартириб 7-12 м/с.да эсади, 25-26 ноябрь кунлари баъзи жойларда 15-20 м/с.гача кучайиши мумкин. 23 ноябрь кечқурун ҳаво ҳарорати 2-7, кундузи 15-20 даража илиқ бўлади; 24 ноябрь кечқурун 5-10, кундузи 15-20 даража илиқ, 25-26 ноябрь кунлари кечқурун 2-7, кундузи 7-12 даража илиқ бўлади.\nҚорақалпоғистон Республикаси. Ҳаво ўзгариб туради, 23 ноябрь куни ёғингарчилик бўлмайди, 24 ноябрь куни алоҳида туманларда ёмғир ёғиши мумкин, 25 ноябрь куни ёмғир, алоҳида туманларда қор ёғиши мумкин. 26 ноябрь куни алоҳида туманларда ёғингарчилик кузатилиши мумкин (ёмғир, қор). Шамол шарқдан ўз йўналишини ғарб томонга ўзгартириб 7-12 м/с.да эсади, 25-26 ноябрь кунлари баъзи жойларда 15-20 м/с.гача кучайиши мумкин. 23 ноябрь кечқурун ҳаво ҳарорати 2-7, кундузи 13-18, 24-26 ноябрь кунлари 0-5 даража совуқ, кундузи 0-5 даража илиқ бўлади.\nХоразм вилояти. Ҳаво ўзгариб туради, 23 ноябрь куни ёғингарчилик бўлмайди, 24 ноябрь куни алоҳида туманларда ёмғир ёғиши мумкин, 25 ноябрь куни ёмғир, алоҳида туманларда қор ёғиши мумкин. 26 ноябрь куни ёғингарчилик кузатилиши мумкин (ёмғир, қор). Шамол шарқдан ўз йўналишини ғарб томонга ўзгартириб 7-12 м/с.да эсади, 25-26 ноябрь кунлари баъзи жойларда 15-20 м/с.гача кучайиши мумкин. 23 ноябрь кечқурун ҳаво ҳарорати 3-8, кундузи 13-18 даража илиқ, 24-26 ноябрь кунлари 0-5 даража совуқ, кундузи 0-5 даража илиқ бўлади.\nБухоро ва Навоий вилояти. Ҳаво ўзгариб туради, 23-24 ноябрь кунлари ёғингарчилик бўлмайди, 25-26 ноябрь кунлари ёмғир, 26 ноябрь куни алоҳида туманларда қор ёғиши мумкин. Шамол шарқдан ўз йўналишини ғарб томонга ўзгартириб 7-12 м/с.да эсади, 25-26 ноябрь кунлари баъзи жойларда 15-20 м/с.гача кучайиши мумкин. 23 ноябрь кечқурун ҳаво ҳарорати 2-7, кундузи 15-20 даража илиқ, 24 ноябрь куни кечқурун 5-10, кундузи 15-20 даража илиқ, 25-26 ноябрь кунлари кечқурун 2-7, кундузи 7-12 даража илиқ бўлади.\nҚашқадарё ва Сурхондарё вилояти. Ҳаво ўзгариб туради, 23-24 ноябрь кунлари ёғингарчилик бўлмайди, 25-26 ноябрь кунлари ёмғир. Шамол шарқдан ўз йўналишини ғарб томонга ўзгартириб 7-12 м/с.да эсади, 25-26 ноябрь кунлари баъзи жойларда 15-20 м/с.гача кучайиши мумкин. Ҳаво ҳарорати кечқурун 5-10, 23-25 ноябрь кунлари кундузи 17-22 даража илиқ, 26 ноябрь куни 10-15 даража илиқ бўлади.\nАндижон, Наманган ва Фарғона вилоятлари. Ҳаво ўзгариб туради, 23-25 ноябрь кунлари ёғингарчилик бўлмайди, 26 ноябрь куни ёмғир ёғиши мумкин. Шамол шарқдан ўз йўналишини ғарб томонга ўзгартириб 7-12 м/с.да эсади, 26 ноябрь куни баъзи жойларда 15-20 м/с.гача кучайиши мумкин. Ҳарорат кечқурун 2-7, кундузи 13-18 даража илиқ бўлади.\nРеспубликанинг тоғли ҳудудлари. Ҳаво ўзгариб туради, 23-24 ноябрь кунлари ёғингарчилик бўлмайди, 25-26 ноябрь кунлари баъзи жойларда ёғингарчилик (ёмғир, қор). Шамол шарқдан ўз йўналишини ғарб томонга ўзгартириб 7-12 м/с.да эсади, 25-26 ноябрь кунлари баъзи жойларда 15-20 м/с.гача кучайиши мумкин. 23-24 ноябрь кунлари ҳарорат кечқурун 0-5, кундузи 9-14 даража илиқ, 25-26 ноябрь кунлари кечқурун 3-8 даража совуқ, кундузи 0-5 даража илиқ бўлади.


Ўзбекистонда стоматология хизматларини янада такомиллаштириш борасида навбатдаги қадам ташланди. Шу мақсадда, Ўзбекистон Республикаси Президенти вазифасини бажарувчи Шавкат Мирзиёев 2016 йил 21 ноябрда Тошкент давлат стоматология институтининг Андижон, Бухоро, Самарқанд ва Нукусдаги филиалларини қайта ташкил этишга доир қарор қабул қилди. Қарор матни Lex.uz сайтида эълон қилинган.\nУлар ўрнига Андижон, Бухоро ва Самарқанд тиббиёт институтлари, шунингдек, Тошкент педиатрия институтининг Нукус филиалида стоматология факультетлари очилади.\nҚарорда таъкидланишича, ҳужжат стоматология соҳасида юқори малакали тиббиёт кадрлари тайёрлаш тизимини янада такомиллаштириш, стоматолог-мутахассисларни назарий тайёрлаш сифатини ошириш ҳамда уларнинг амалий кўникмаларини юқори босқичга кўтариш мақсадида қабул қилинган.\nЭндиликда, тўртта филиалда таҳсил олаётган талабалар таълим шакли сақланган ҳолда янги факультетларда ўқишни давом эттиришади.\nЭслатиб ўтамиз, Тошкент давлат стоматология институти 2014 йилда Тошкент Тиббиёт академияси стоматология факультети негизида ташкил этилган эди.\nПрезидент қарори Тошкент давлат стоматология институти Тошкент Тиббиёт академияси\nЧарм-пойабзал саноатини ривожлантириш бўйича дастур қабул қилинди


Мурод Назаров Президент ишончини оқлай оладими? – mulkdor.com\nJuly 5 2019, 07:07 БизнесЖамиятИнвестицияИқтисодМулкдорМулкдорларСиёсатЎзбекистонХабарлар\n«Tashkent City» халқаро ишбилармонлик марказидаги энг баланд иншоот маҳаллий «Murod Buildings» ҳамда Туркиянинг «Ozguven» қурувчилик компанияси томонидан бунёд этилади.\nТўртинчи лотдаги бу бино 215 метрни ташкил этиб, Марказий Осиёдаги энг баланд иншоот бўлиши кутилмоқда. Яъни 50 қаватни ташкил этади.\nЎзбекистон қурувчилик тарихида энг баланд иншоотнинг хавфсизлиги, зилзилабардошлиги қандай бўлади?\n«Murod Buildings» компанияси асосчиси ва раҳбари Мурод Назаровнинг айтишича, масаланинг шу томонини ҳисобга олиб, дунёнинг 100 дан зиёд компаниялари билан музокаралар олиб бориб, туркиялик қурувчилар билан келишувга эришган.\n«Ozguven» қурувчилик компанияси раҳбари Озгур Озгувеннинг айтишича, лойиҳа устида тўрт ой ишлаган, 500 дан зиёд экспертлар билан маслаҳатлашган, бу унинг хавфсизлигини тўлиқ таъминланишидан далолат беради.\nУч блокдан иборат лойиҳа учун илк бора 700 маркали цементдан фойдаланилиб, Эйфель минорасиникидан кўп металл ишлатилар экан.\nБинонинг пойдевори тўрт қаватдан иборат бўлиб, бунга сарфланадиган бетон маҳсулотларидан кичик шаҳарча қуриш мумкин экан. Армартураларни бир-бирига уланса, унинг узунлиги Тошкентдан Истамбулга бориб келишга етаркан.\nПойдевор куз ойларида қуриб битказилиши режалаштирилган.\n«Президентимиз бизга жуда катта ишонч билдирган ва бу бино қурилишини катта қизиқиш билан кутмоқда. Икки марта учрашганимизда ҳам шу ҳақда сўраб, ўзларининг таклифларини айтдилар. Биз бу ишончни оқлашга ҳаракат қиламиз», дейди Мурод Назаров.\n«Осмон ҳамма учун» шиори остида қурилаётган мажмуадаги хонадон ва бошқа объектларнинг баҳоси аҳоли харид қобилиятига мос бўлиши айтилмоқда. Бу қанча эканлиги ҳақида эса аниқ рақамлар айтилмади.


Асабингиз мустаҳкамми? - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 06 Ноябр 2015\tКӯришлар: 935\nИнсоннинг саломатлиги унинг руҳий ҳолати билан чамбарчас боғлиқлиги бугунга келиб, ҳеч ким учун сир эмас. Инсон организмида кечадиган психологик жараёнлар ва унинг руҳий ҳолатига салбий ёки ижобий таъсир этувчи омиллар ҳисобсиз.\nТурсунзода шаҳар марказий беморхонаси асаб касалликлари бўлими мудири, олий тоифали шифокор Субҳон Воситович Ражабов билан ўтказган\nсуҳбатимиз ҳам инсон асаб тизимида содир бўладиган мураккаб жараёнлар, уларнинг инсон саломатлигига қай даражада таъсири ҳақида боради.\n-Муҳтарам Субҳон Воситович! Ҳозирги шиддатли ҳаётимизни, фан-техника тараққиёти асри, компютер ва интернет асри, телевидение, аудио, видеотехника даври каби атамалар билан истаганча изоҳлашимиз мумкин. Бу каби қулайликлар табиийки, инсоннинг узоғини яқин, оғирини енгил, ҳар қандай муаммони ҳам бир зумда ҳал этишда ўрни беқиёсдир. Лекин, ҳар қандай тўкисда ҳам бир қусур бор деганларидек, чексиз ахборотлар тўрига ўралашиб қолган инсон асаб тизими бундай залворли юкни кўтаришга қийналиб қолмаяптими?\n-Буюк физиолог олимларимиздан бири айтган экан, яхшиямки, инсонда кўникиш ва унутиш каби энг ноёб физиологик жараёнлар рўй бериб туради. Акс ҳолда, асаб тизими портлаш даражасигача келарди. Дарҳақиқат, даврнинг шиддат билан олдинга интилиши жамият барча аъзоларининг атрофда рўй бераётган воқеа-ҳодисаларга бефарқ бўлмасликка, замон билан ҳамқадам бўлишга чорлайди.\nБундан 20-30 йиллар муқаддам 1-2 ой давомида янгиликлардан бехабар қолсангиз, ҳозир бир кунгина бефарқликка йўл қўйиб, зийракликни қўлдан бой берсангинз, ўзингизни замондан ортда қолганингизни сезасиз.\nЎша сиз назарда тутган ахборот майдонининг тобора кенг қулоч ёйиб бораётгани, инсон онги ва тафаккури ҳамма вақт ҳам уларни қабул қилиш ва таҳлил этиш ҳолатида эмаслиги ёки дейлик, қабул қилишга улгура олмаётганлигини теварак-атрофни тийрак нигоҳ билан кузатсангиз, яққолроқ кўзга ташланади. Вақтнинг инсонгамас, инсоннинг вақтга тобелиги кун сайин намоёнлашиб бормоқда. Аксарият одамларга эътибор қилсангиз, аниқ иш режаси ёки кун тартиби бўлмаса-да, доимо қаёққадир шошилган, тажанглашган, мудом вақтнинг етишмаслигидан нолишади, ҳеч нарсага улгуролмаётганлигидан афсусланишади. Бу ҳолатлар, албатта, бора-бора асаб тизимининг муддатдан олдин толиқиб қолишига, унинг емирилишига ва пировардида, инсоннинг барвақт кексайишига олиб келади. Бундай вазиятларда эса энг тўғри ва ишончли йўл – авваламбор ҳар бир инсон ўзининг оила, ишхона ва жамиятда тутган ўрнини жуда теран идрок этиши лозим. Ундан кейинги вазифаси эса, киши касб-камолоти, вазифаси ва ҳар кунлик бажарадиган ишига қараб, ахборотларни ажрата билиши керак ҳамда ўзига хос ва мосини танлай олиши лозим бўлади.\nБундан ташқари, ҳар бир инсоннинг ўзи танлаган асосий касбидан ташқари, севган машғулоти бўлади. Бўш қолди, дегунча, кимдир, радио, телевидение, видеотехникаларни тузатишга киришиб кетади, бошқа биров балиқ овига отланади, яна кимдир велосипедда сайр қилишни хуш кўради ва ҳоказо.\nКундалик ҳаётда мана шу иккала жараённи шошилмасдан, оғир, вазмин ва ҳамоҳанг равишда олиб борган киши ҳар томонлама ютади. Арзимаган нарсаларга тезда таъсирланиш, ортиқча ҳис-ҳаяжонга эга бўлиш ёки аксинча, доимо тушкун кайфиятда юриш ҳам инсонни тез толиқтиради, умрини қисқартиради.\n-Айтгандай, ортиқча ҳис-ҳаяжон мавзусини тилга олиб ўтдингиз. Мутахассис сифатида инсонга таъсир этувчи турли хил психологик жароҳат ва зарбалар, янаям аниқроғи, кишининг стресс - руҳий зарбага учраган ҳолатини қандай изоҳлаган бўлардингиз?\n-Ҳар бир инсоннинг эрталаб уйдан чиқиб кетиб, кечқурун уйга қайтиши оралиғидаги вақт мобайнида доимо бир хил кайфиятда бўлади, деб айтиш жуда қийин. Инсон руҳиятига, асаб тизимига, қолаверса, кайфиятига таъсир этувчи жуда ҳам кўп психологик омиллар мавжуд. Уларнинг ҳаммаси ҳам руҳиятга ёки кайфиятига ижобий таъсир этавермайди.\nУндан ташқари, асабшунослик илмида психологик вазият, деган тушунча ҳам мавжудки, ўша биз юқорида тилга олган омилларнинг қаерда ва қай шароитда таъсир этиши билан узвий боғлиқ. Кишига таъсир этувчи руҳий зарбаларга иш жойида, уйда, кўчада, жамоат жойларида, сафар ёки саёҳат пайти ҳам дуч келиш мумкин. Лекин, улар орасида инсоннинг асаб тизимига салбий таъсир кўрсатувчилари талайгинаки, бу ҳақда тўхталаниб ўтмасликнинг ҳеч ҳам иложи йўқ.\nДейлик, фарзандингиз олий ўқув юртига қабул бўлди ёки лотереяга машина ютдингиз – қувончингизнинг чеки йўқ. Ана шу хурсандчиликнинг, хушхабарнинг ўзи ҳам сизнинг руҳий ҳолатингизга ижобий таъсир этувчи психологик омил. Бу ҳолат умрингизни узайтиради, соғлиғингизни мустаҳкамлайди, яшашга бўлган завқингиз ошади. Иккинчи бир ҳолат. Ишхонангизда бошлиғингиз билан келишмовчилик пайдо бўлди. Бошлиғингиз берган топшириқ ёки кўрсатмани жони-дилингиз билан, ҳатто у киши айтгандан ҳам зиёда қилиб адо этгингиз келади. Лекин, қанча уринманг, бошлиққа ёқмайсиз. «Мосфилм» киностудиясида суратга олинган «Ишдаги ишқ» филмидаги Новоселцевнинг ҳолатини бир кўз олдингизга келтиринг-а… Кечалари алламаҳалгача қолиб ишласангиз ҳам, танқидга учрайверасиз. Бундай вазиятларда стандарт ҳолат рўй беради. Бутун вужудингиз ва танангиз таранглашади. Асабларингиз зўриқади, юрак ва томир уришингиз тезлашади. Иштаҳангиз бўғилиб, уйқунгиздан ҳаловат тополмай қоласиз. Ўзингизни ланж сеза бошлайсиз, иш қобилиятингиз пасайиб кетади. Агар бу ўзаро тушунмовчилик, яъни сизга салбий таъсир этаётган ҳолат узоқ давом этса ва унинг олдини олиш чораси топилмаса, бора-бора ўзингизга ишонч йўқолади. «Демак, мен бирон-бир ишни уддасидан чиқа олмайман, ўзим ношуд эканман-да», деган қўрқув ва хавотир пайдо бўлади. Сиз руҳан тушкунликка тушасиз. Бу ҳол янаям узоқ давом этса, сурункали руҳий тушкунлик, яъни депрессия ёки стресс ҳолатига олиб келади. Хоҳлаймизми, йўқми, стресслар, яъни инсон асаб тизимига мусбий ёки салбий таъсир этувчи психологик омиллар бизнинг кундалик ҳамроҳимиз. Стресс ҳолатдан тезда ва асоратсиз чиқиб кетиш учун инсоннинг биргина куч ва иродаси кифоя қилмайди. Унинг танасида кўникиш захираси ҳам бўлиши керак. Агар мана шу нарса етарли бўлмаса, инсон ўзини ўнглаб ололмайди, стресс ҳолатдан чиқолмай қолади. Бу эса, охир-оқибатда депрессия, қанд диабети, миокард инфаркти, инсулт каби хасталикларга гирифтор бўлиш учун замин яратади.\n-Менимча, инсон астойдил ҳаракат қилса, ҳар қандай ҳолатдан чиқиб кетишга чора топади. Ҳар биримиз соғлиғимизни, асаб толаларимизни асрашимиз учун нималарга эътибор қилмоғимиз лозим?\n-Буюк саркарда Суворовнинг шундай сўзлари бор. Асабингизни бузган ёки бузадиган нарсалар ҳақида бир дақиқа бўлсин, ўйламасликка ҳаракат қилинг…\nЭнг оғир руҳий зарбага учраган ҳолатларда ҳам, дунё кўзингизга тор кўриниб, яшашдан маъно қолмаган тақдирда ҳам, ҳаётингизда из қолдирган тотли хотираларни, кайфиятингизни хуш этувчи лаҳзаларни кўз олдингизга келтиринг… Эҳтимол, бу никоҳ тўйингиздир, илк фарзанд, янги ҳовлига кўчиб ўтганингиз, севган қизингиз билан илк учрашув ва ҳоказо…\nИшдан ёки кўчадан абжағи чиққан кайфият билан қайтганда ҳам, ўзингизни қўлга олинг. Қўлингиз дарҳол сигарета қутиси ёки спиртли ичимликка югурмасин. Кўча кийимингизни алмаштириб, қоронғу уйга киринг-да, юмшоқ каравот ёки диванга ётиб, хаёлга берилинг. Кўз олдингизда мавжланаётган денгиз, кирғоққа бош ураётган шўх тўлқинлар, денгиз узра чарх ураётган оққушлар…\nБошқа бир манзара… Хаёлан қалин ўрмон чеккасидасиз. Бир томонда мовий кўл. Атроф ям-яшил майса… Қушлар нағмасидан юрагингиз энтикади. Шу алфозда 10-15 дақиқа ётинг. Кейин туриб, совуқ сувда ювининг, ўзингизни умуман, бошқа одамдек сезасиз.\nБундан ташқари, жисмоний тарбия билан мунтазам шуғулланишга одатланиш, организмни ёшликдан чиниқтириш, соғлом турмуш тарзига риоя қилиш, кўпроқ пиёда ва ялангоёқ юриш ҳам саломатлик ва асаб учун кони фойда.\n-Мазмунли суҳбатингиз учун раҳмат.\nТожикистон журналистлар уюшмаси аъзоси.\nБугун: 23-01-2020 10:55:15


Укасини ўлимдан сақлаб қолган қизалоқ\n19:03 / 26.11.2015\nТесси – ёқимтой, шу билан бирга, ёшига нисбатан анча жиддий олти ёшли қизалоқ. Бир куни у ота-онасининг укаси Тед ҳақидаги гапларини эшитиб қолди. Қизалоқ укаси оғир хаста эканлиги ва ота-онасида уни даволатиш учун маблағ йўқлигини биларди. Тесси отасининг йиғидан кўзлари қизарган ойисига умидсизлик билан: - Тедни энди фақат мўъжиза қутқара олади, - деганини эшитди.\nШунда Тесси хонасига югуриб кирди-да, топган-тутганини сақлайдиган мураббодан бўшаган шиша банкани топди. Майда тангаларни ерга ағдарди ва биттами-битта санаб чиқди. Кейин уларни қайтариб банкага солди ва дорихонага қараб чопди.\nУ дорихоначи унга эътибор беришини жимгина кутди, аммо у бошқа одамнинг суҳбати билан банд эди ва қизалоқни пайқамасди. Тесси озгина бўлса ҳам эътибор жалб этиш учун оёқларини бир-бирига уриб қўйди. Ҳеч вақо бўлмади. Кейин қаттиқ-қаттиқ йўталиб қўйди. Яна жимлик. Ниҳоят, қўлига танга олиб, ойнани тақиллатди.\n– Нима истайсиз, - сўради дорихоначи норози оҳангда.\n– Наҳот тушуниш қийин бўлса, мен бир неча йилдан бери кўришмаган чигаколик акам билан гаплашяпман!\n– Яхши, аммо мен ўзимнинг укам ҳақида гаплашмоқчи эдим, - Тесси дорихоначи қандай оҳангда гапирган бўлса, шундай жавоб берди. – Биласизми, у жуда-жуда касал ва мен...мўъжиза сотиб олмоқчи эдим.\n- Кечирасиз, нима?\n- Унинг исми Тед, бошида нимадир ёмон нарса ўсяпти, дадам эса “уни фақат мўъжиза қутқариши мумкин”, деяптилар. Хўш, бу мўъжиза деганлари қанча туради?\n– Қизалоқ, биз бу ерда мўъжизалар сотмаймиз. Кечирасан, аммо сенга ёрдам беролмайман.\n– Сиз аввал гапимни эшитинг: менинг пулим бор ва бунинг учун тўлашга қурбим етади. Агар бу пуллар етмаса, яна топишим мумкин. Фақат бу неча пул туришини айтсангиз бас.\nАптекачининг пўрим кийиниб олган акаси чўккалаб олди-да, қизалоқни олдига чақирди.\n— Сенга мўъжизанинг қандай тури керак, қизим?\n—Мен билмайман, - ҳиқиллади Тесси. – Мен фақат укамнинг қаттиқ касалллигини биламан, ойим эса уни операция қилиш кераклигини айтадилар. Аммо дадам бунинг учун тўлолмайдилар, шунинг учун пулларимни ишлатишга қарор қилдим.\n– Улар қанча экан? – сўради чикаголик киши.\n— Бир доллар ва ўн бир цент, - шипшиди Тесси. – Ҳозирча бори шу. Аммо керак бўлса, яна топишим мумкин.\n—Қандай ўхшашлик, - жилмайди ҳалиги киши. – Бир доллар ва ўн бир цент.\nУ пулни маҳкам қўлига тугди-да, қизалоқни қўлидан олиб, уйларига олиб боришини сўради.\n— Мен укангга бир назар ташлаш ва ота-онанг билан учрашишни истайман. Кўрайликчи, сизларга мўъжизанинг қандай тури керак экан!\nПўрим кийиниб олган бу киши нейрожарроҳликка ихтисослашган таниқли шифокор Карлтон Армстронг эди. У операцияни бутунлай бепул ўтказди ва Тед тез орада уйга батамом соғайиб қайтди. Ота-онанинг қувончларини чеки йўқ эди ва улар уйларига жарроҳни етаклаб келган тасодифий воқеалар силсиласини муҳокама этишарди.\nБу доктор, - деди ойиси оҳиста , - ҳақиқий мўъжизанинг ўзи. Қизиқ, бу аслида қанча тураркин?\nТесси жилмайди. Ахир у мўъжиза қанча туришини аниқ биларди-да. Бор-йўғи бир доллар ва ўн бир цент... Яна кичкина қизалоқнинг самимий ишончи.


Бодрингнинг бактериал серқирра доғланиш касаллиги ва қарши кураш чоралари | AGRO-OLAM.UZ\nБош саҳифа Деҳқончилик Бодрингнинг бактериал серқирра доғланиш касаллиги ва қарши кураш чоралари\nБодрингнинг бактериал серқирра доғланиш касаллиги ва қарши кураш чоралари\nБодринг бактериал серқирра доғланишини Pseudomonas syringae pv. lachrymans (синоним Pseudomonas lachrymans) бактерияси қўзғатади. Бу бактериоз дунёда кўп мамлакатларда, жумладан Ўзбекистон, Тожикистон, Қирғизистон ва Қозоғистонда очиқ дала ва иссиқхоналарда бодрингда кенг тарқалган. Зарарланган уруғдан унган уруғбаргларда қайноқ сувга куйганга ўхшаш, рангсиз доғлар пайдо бўлади, улар тезда қуриб, қўнғир тус олади. Кучли зарарланган уруғпалла ва ёш ўсимликлар қуриб қолади, камроқ зарарланганлари ўсишдан орқада қолади. Чинбаргларнинг остки томонида олдин қайноқ сувга куйганга ўхшаш, рангсиз, ёки мой томганга ўхшаш тўқ-яшил, барг томирчалари орасида жойлашган доғлар пайдо бўлади. Улар сўнгра қизғиш-қўнғир тус ва серқирра шакл олади, атрофида сариқ ҳошия ривожланади, доғлар қурийди ва чатнаб, тўкилади, уларнинг ўрнида тешиклар пайдо бўлади. Юқори намликда доғлар устида сарғиш ёки оқиш, сутга ўхшаган суюқлик томчилари пайдо бўлади; улар қуриб, доғлар устида юпқа, ялтироқ парда ҳосил қилади. Бодринг меваларида, баъзан пояси ва барг бандларида ҳам мой томганга ўхшаш доғлар пайдо бўлади, сўнгра улар қурийди, ботиқ, қўнғир яраларга айланади. Мева ўсишдан орқада қолади, хунук (қийшайган) шакл ва аччиқ таъм олади. Бодрингнинг ички қисмлари ва уруғлари ҳам зарарланади. Бактерия ўсимликка барг оғизчалари ва яралари, меваларга фақат механик яралар орқали киради, экин ичида ёмғир, шамол ва ҳашаротлар ёрдамида тарқалади. Ўсимликлар зарарланиши учун минимал ҳаво ҳарорати 1°С, максимум 35°С ва оптимум, 25-27°С ташкил этади, ёмғир ва шабнам касаллик ривожланиши учун қулай шароит туғдиради. Касалликнинг инкубацион даври 5-10 кун. Касалликнинг зарари – уруғбарг ва майсалар чириши, экин сийрак бўлиб қолиши, рлевалар кам тугилиши, шакли ҳамда сифати бузилиши, иккиламчи зарарланиш натижасида тез чириб кетишидир. Қовун, тарвуз ва қовоқ ҳам бактериоз билан зарарланади, бироқ касаллик уларда камроқ учрайди. Қовунда серқирра доғланиш Ўзбекистон, Тожикистон ва Қозоғистонда қайд этилган. Қовуннинг уруғбарг, чинбарг, новда ва мевалари зарарланади ва уларда ҳам доғ ва яралар ривожланади.Бактерия ўсимлик қолдиқлари ва уруғда икки йилдан кўпроқ сақланиши мумкин.\nҚўзғатувчининг белгилари. Pseudomonas syringae. Бактерия тўғри ёки сал эгилган таёқча шаклли, ўлчами 1,5-5,0×0,5-1,0 мкм. Грамманфий, аэроб, хемоорганогетеротроф. Бир неча поляр хивчинчалари воситасида ҳаракатчан, баъзан ҳаракатсиз. Оксидазаманфий, каталазамусбат. Агарли озуқа муҳитида четлари ноаниқ шаклли, оқ тусли колониялар ва муҳитга диффузия қилувчи флюоресцент пигмент ҳосил қилади. Бактерия 41°С да, баъзи штаммлари 4°С да ўсмайди. Органик ўсиш факторларига муҳтож эмас. Баъзи штаммлари сахарозадан шилимшиқ модда – леван синтез қилади; баъзилари желатинани суюлтиради; крахмални парчаламайди. Глюкозани, азот манбааси сифатида нитратни ўзлаштиради. Баъзи штаммлар лецитиназа (фосфолипаза) мусбат.\nМанба: «ҚИШЛОҚ ХЎЖАЛИК ФИТОПАТОЛОГИЯСИ КАРАНТИН АСОСЛАРИ БИЛАН» ТУЗУВЧИЛАР: «Ўсимликлар ҳимояси ва карантини» кафедраси доценти Ш.К.Алиев\n«Ўсимликлар ҳимояси ва карантини» кафедраси ассистентлари Ғ.Ғ.Парпиев Н.К.Сиддиқова А.А.Паттаев


Рақамли бармоқ изи сизнинг интернетдаги ҳаракатларингизни бошқалар кузатиб боришларига имкон беради. Уларни Blurr кенгайтмаси ёрдамида чалғитиш мумкин.\nЭнди Mac’нинг камераси ва микрофонини ёпиб қўйиш шартмас!\nOversight иловаси ҳар гал компьютерингиздаги бирор дастур унинг камераси ё микрофонидан фойдаланмоқчи бўлса, бу ҳақда сизга хабар беради. Дастурнинг хавфсизлигига шубҳа қилсангиз, «Block» тугмачасини босиб, унинг рухсатини чеклаб қўясиз.\nGoogle Play дўконида 13 та зиён етказувчи илова мавжудлиги аниқланди, улар алдов йўли билан Instagram фойдаланувчиларининг логин ва паролларини қўлга киритиб олган.\nВирус тушунчасининг маъно кўлами кенгайиб, тиббиёт оламидан чиқиб, электроника оламига кириб келиши, аввало, компьютерлар билан боғлиқ. Кейинчалик, «ақлли» телефон ва бошқа қурилмаларга...\nБарча оммабоп браузерлар фойдаланувчиларнинг маълумотларини тўплайди. Қидирув сўровлари асосида, кирилган веб-саҳифалар, ўқилган мақолалар, кўрилган видеолавҳалар асосида фойдаланувчининг «рақамли досье»си яратилади, у фойдаланувчининг...\nТараққиёт натижасида бугунги кунда бепул Wi-Fi тармоғи кўп жойларда жорий этилган. Буниси яхши, албатта, аммо бир жиҳатига кўп ҳам аҳамият беравермаймиз: агарда...\nАгар сизда Apple’нинг мана шу маҳсулотларидан бири бўлса-ю, уни сотмоқчи ёки бировга совға қилмоқчи бўлсангиз, дастлаб ундаги шахсий маълумотларингизни ўчиришингиз керак. Қуйидаги...\niOS ва Android тизимларида ишловчи қурилмаларга эга Viber фойдаланувчилари энди белгиланган вақтда йўқолиб кетадиган хабарлар юбориш имкониятига эга бўлишди, дея хабар беради...


Тарихими - ўзлигимиз - AmuNews.uz - энг сўнгги янгиликлар\nТарихими - ўзлигимиз\nТарих – ўтмиш билан келажак ўртасидаги инсониятнинг маънавий хотираси. Ана шу маънавий хотира қанчалик ҳақиқий ва мусаффо бўлса, ҳар бир авлод ўз келажаги учун мустаҳкам тамал тошларини қўя олади.\nМинг бора афсуслар бўлсинки, бизнинг миллатимиз учун қарийб 130 йиллик ҳаёт ёлғонлар, туҳмат ва бўҳтонлар гирдобига ташланган, тиллари суғурилиб, қанотлари қирқилган ва ҳар бир қадами ўлчовли, вужуди ярадор лочин умридай азоблар гирдобида ўтди. Миллий камситилишнинг энг даҳшатли кўриниши бизга берилган собиқ тузум сабоқларида янада яққолроқ кўринарди. Мен таҳсил олган ўқув маскани - Нукус Давлат Университети ҳам Т.Г.Шевченко номи билан аталарди. Эсимда: Университетнинг ўқув аудиторияларида 1-босқичдан бошлаб КПСС тарихи фани ўтиларди. Марксизм-ленинизм таълимотига асосланган КПСС тарихини билиш биз талабалардан шу даражада талаб этилардики, ушбу тарихнинг бирон бир нуқта, вергулини унутган талаба имтиҳон тугул "зачет” топшириши амримаҳол эди. Биз талабалар шундоқ юртимиздаги Эллик қалъа, Гавур ёки Ёмпиқ, Ёнбошқалъа, Чилпиқ қўрғонлари каби тарихий жойлар тўғрисида ҳеч нарса билмас эдик.\nЭнди ўйлаб қарасам, биз ўзбеклар XIX асрнинг иккинчи ярмидан то XX аср охирларига қадар тарихий илдизларимиздан ажралган, қуриб қолиш ҳолатига келиб қолган, оби-ҳаётга ташна, шох-у бутоқлари қирқилган дарахт даражасида топталган, энг ёмони, ўз тарихимизни мажбурий тарзда унутишга маҳкум этилган гумроҳлар - мурват билан бошқариладиган роботларга айлана бошлаган эканмиз.\nТарихни йўқотиш – фожеа, азизлар. Модомики, тарихий илдизларимиз мустаҳкам бўлмас экан, биз келажак учун мустаҳкам пойдевор қура олмаймиз. Мустақиллик бизнинг мудроқ ғуруримизни уйғотди. Муҳтарам Юртбошимиз мустақилликнинг илк кунлариданоқ:\n- Тарихсиз келажак йўқ! – дедилар баралла. Юзлаб, минглаб илм-ирфон фидойилари юрагида ўзбекона ҒУPУP, ОPИЯТ қайта тирилди. Миллий давлатчилигимизнинг неча минг йилларга бориб тақаладиган ҳақиқий тарихи тикланди. Буни қайта яратилди, дейиш нотўғри, қайтадан тикланди миллатимиз тарихи! Ва асл ҳақиқатлар юзага чиққан кундан бошлаб аҳли жаҳон Ўзбекни қайтадан кашф этди, ҳайратлар, ҳаваслар сил-силасида жаҳонга юз тутди Ўзбек! Ниҳоятда бой тарихимиз, жамики соҳаларда улуғ аждодларимиз эришган ютуқлар, буюк кашфиётлар кўзгусида янада буюкланди, мустақиллик деган олий неъмат билан янада сайқал топди. Эндиликда миллий давлатчилигимиз тарихи, маънавий-маърифий ҳаёт тарзимиз акс этиб турган қадриятларимиз, урф-одат ва анъаналаримизнинг тарбиявий аҳамиятини бутун жаҳон қизиқиб ўрганмоқда.\nМинг бора шукурки, шундай улуғ кунларга етдик. Буюк тарихимиз, маънавиятимиз, ўзлигимиз, инсонлигимиз қадр топди. Бу бахт миллатимизни асло тарк этмасин!\nмеҳнат фахрийси, тарихчи.\n(Фото - http://samarkandtourism.uz)\nЖой номлари – бой тарихимиз кўзгуси\nТАҚИНЧОҚЛАP - ЎЗЛИГИМИЗ ОЙНАСИ


Андижон шаҳри марказидаги ҳолат: «Дом»имизда табиий газ фақат Конституция куни ва Янги йил байрамида меҳмон бўлган!» - Новосной сайт Узбекистана\nАҳоли вакиллари бизга ёзилган аризага шаҳар газ участка инспектори Ж. Тўрахонов томонидан шу уйнинг 10-квартирасида яшовчи фуқаро Т. Найдага юборилган жавоб хатини кўрсатишди. Арзномага жавоб ўтган январь ойининг 19-куни юборилган бўлиб, унда нима ёзилганига, тўғриси, биз ҳам тушунмадик. Унга кўра, участка ходимлари келиб, уйда табиий газ ҳолати қониқарсиз эканлигини аниқлабди ва газ таъминоти меъёрида етказиб берилиши бўйича тушунча берибди (?). Бироқ газ таъминотида ўзгариш бўлмабди. Қуруқ гапдан иборат, амалий ёрдам бермаган “жавоб хати”. Фақат бу хатни ёзишга, компьютер, ходим ва қоғоз овора…\nҚаранг-а… Аслида “дом”да газ йўқлиги бўйича мурожаатларга жавоб бермайдиган, телефонни кўтаришга эринаётган шаҳар газ ташкилоти ва шаҳар ҳокимлиги уялиши керак.\nВилоят марказида жойлашган кўпқаватли уйдаги табиий газ таъминотида шунча муаммо…\nБалки, бу сафар Андижон шаҳар ҳокимлиги, шаҳар газ корхонаси юртимизда олиб борилаётган ислоҳотларнинг туб моҳияти аҳоли дарди, муаммоларини тинглаш ва уни бартараф этиш эканлигини эслаб қолар…


Ал-Хоразмий: Математика оламини ларзага солган олим | Azon.uz - Ахборот-таҳлилий портал\nАл-Хоразмий: Математика оламини ларзага солган олим\n16:54 01.09.2017 1754\nҲаммамиз турли туман машҳур юнон математикларининг номларини эшитганмиз. Мисол учун, Пифагор (Пифагор теоремаси машхур), Эвклид (Эвклид геометрияси) ёки ўз соҳасининг энг илғорларидан бўлган Архимед. Лекин биз Алгебра фанининг асосчиси Ал-Хоразмий ҳақида нималар биламиз?\nХоразмий ким бўлган?\nМуҳаммад ибн Мусо Ал Хоразмий милодий 780 йили, Ислом уйғониш давридан юз йилгина кейин, Мавароуннаҳрда таваллуд топган. Хоразмий ёшлик чоғлариданоқ сезиларли қобилиятлари билан яққол ажралиб турар ва тенгдошлари орасида энг истеъдодли бола эди. Шу сабабли ҳам у кўп тадқиқотлари устида ёлғиз ишлар эди. IХ асрда Хоразмий ўша даврдаги халифа Ал-Мансур томонидан Байтул Ҳикмада ишлаш учун Бағдодга чақирилади. Хоразмий умрида илк бор ўз илмий даражасидаги олимлар даврасига тушиб қолди ва у олимлар Муҳаммад Хоразмийнинг ақлий салоҳияти янада юксалишида алоҳида аҳамият касб этди.\nХоразмий уларнинг сафида бўлган пайт Байтул Ҳикмадаги уламолар кенгаши юнон, форс ва ҳиндлардан қўлга кирита олган ҳар қандай асарларини таржима қилиш билан банд эдилар. Зотан, Ал Хоразмий туғилгунга қадар қадимги дунё қўлёзмаларининг асосий қисми таржима қилиб бўлинган ёки таржимаси якунланиш жараёнида эди. Бу қўлёзмалардан олинган илмлар ўша давр мусулмон олимларига кучли таъсир ўтказган, аммо бу таъсир Хоразмийда ўзгача билинди.\nЗамонавий саноқ тизимининг яратилиши\nХалифанинг унга кўрсатган эътиборига жавоб ўлароқ Хоразмий қилган илк туҳфа араб саноқ тизими бўлди. Унгача бўлган даврда рақамлар фақатгина сўзлар ёрдамида ифодаланарди, холос. Мисол учун 1269 сони «бир минг икки юз олтмиш тўққиз» кўринишида ёзилган. Хоразмий даврида сонларни сўз билан ифодалаш амалиётда кенг қўлланилган. Аммо бу соҳада янада каттароқ ютуқларга эришиш ва бунданда чигалроқ масалаларни ҳал этиш учун бошқа саноқ тизимига эҳтиёж юқори эди.\nАл-Хоразмий кўплаб ҳинд қўлёзма асарларини ўрганиб чиқди. 1 дан 9 гача саноқ тизимини тузган ва 0 ғояси устида бош қотирган ҳинд математиги Хоразмийга яхшигина туртки бўлди. Лекин 0 сонини сон сифатида эътироф этган ва ҳинд саноқ тизимидан фойдаланиб, араб саноқ тизимига асос солган шахс айнан Ал-Хоразмий эди. Ўзига замондош бўлган олимларга ҳинд саноқ тизимини таништириш ва математика олами марказига ноль сонини жойлаштириш ўз даври математикаси учун инқилоб бўлди. Бу эса аввал иложсиз бўлган ўта мавҳум ва мураккаб математик масалаларни ҳал қилиш имконини берди. Шу кашфиётнинг ўзиёқ Хоразмийни барча замон ва маконларнинг энг буюк математиклари қаторида туришига кифоя қилади. Лекин унинг яна бошқа бир катта кашфиёти борки, бу янгилик сабабли математикадан янги бир соҳа ажраб чиқди.\nПизалик Леонардо ёзган Либер Абаcи китобидан бир саҳифа. Бу саҳифада ўнг томонда араб саноқ тизими ифодаланган. Бу китоб араб саноқ тизимини Европага танитган илк манба ҳисобланади\nАлгебранинг «дунёга келиши»\nЮнонларгача бўлган даврда математикада аниқ ҳисоб-китобларга маълум қоида ишлаб чиқиш кўплаб такрор синовлар ва хатоларни тақозо қилар эди. Яъни бирор қоида ишлаб чиқилгандан кейин уни барча бирдай, тушуниб-тушунмай қўллайверарди. Соҳага юнон математиклари киргач, сезиларли олға силжиш кузатилган. Юнонлар якуний хулосаларини мантиқдан, уларни исботлаш учун математик ҳисоб-китоблардан фойдаланар эди. Юнонларда амалда бўлган математика асосан жисмоний характерга эга эди ва кундалик ҳаётдаги жисмларга боғлиқ масалалар, масалан амфитеатр диаметри ёки идишдаги суюқлик ҳажмини ўлчаш кабиларда ишлатилар эди. Бу ҳисоб-китобларга юнонлар “геометриа”, яъни “Ер юзини ўлчаш” дея ном беришган. Математикага юнонлар келгач қилинган ишлар соҳада катта қадам бўлиб хизмат қилди. Шунинг учун ҳақли равишда уларнинг хизматлари ҳали ҳануз юксак эътироф этилади.\nАммо Ал-Хоразмий тақдим этган Алгебра (Ал-Жабр) асоси геометриядан иборат бўлган юнонлар ғоясидан кескин фарқ қилувчи кашфиёт эди. Алгебра математикани аввал мавжуд бўлмаган мавҳумлик даражасига олиб чиқди. Мисол учун, геометрия «бирор идишдаги сувнинг миқдори қанча» каби аниқ жисмларга оид масалаларни ечса, алгебрада эса анча мавҳум масалаларга ечим топа олар эди. Масалан, “агар биров бугун биржага $100 пул тикса, 10 йилда сармоялари 7 фоизга ошса, 10 йилда унинг сармояларининг қиймати қанчага тенг бўлади?" каби. Ал-Хоразмий аввалгиларга қараганда анча кенг кўламли бўлган янги соҳага асос солди ва бир вақтнинг ўзида бир нечта масалаларни ечишда бирдай қўллаш мумкин бўлган умумий қоидалар мажмуасини ишлаб чиқди.\nАлгебранинг илм майдонига кириб келиши натижасида мусулмонлар орасидан етишиб чиққан математик олимлар ўз салоҳиятларини турли хил тенгламаларни фақатгина алгебрик нуқати назардан ечишга сарф эта бошладилар. Гарчи бу тенгламалар (ўша вақтда) кундалик ҳаётда амалда қўлланмаса ҳам, олимлар тенгламаларни ечиш учунгина улар билан банд бўлар эдилар. Мисол учун, “чизиқ қаерда параболани кесиб ўтади?" каби. Фаннинг айнан шу йўналиши Ал-Хоразмийдан олдин мавжуд эмас эди ва бўлса ҳам жуда чекланган доирада ўрганилган. Бугунги замонавий осмонўпар бинолар, бир неча чақиримлик кўприклар ва уларнинг хавфсизлигини таъминловчи муҳандислик ечимлари ҳам айнан Ал-Хоразмий кашфиёти маҳсулидир.\nАл-Хоразмийнинг Алгебра (Ал-Китаб ал-муҳтасар фий ҳисаб ал-жабр ва-л-муқабала) китобидан бир саҳифа\nАл-Хоразмийнинг Алгебрага аталган, номи юқорида зикр этилган ҳамда ҳинд ҳисоби ҳақидаги асарлари фақатгина ХII асрга келибгина Европага кириб кела бошлади ва ХVI асргача Европада ҳам, Ислом оламида ҳам университетларнинг математика ва астрономия дарсликларига асос бўлиб хизмат қилди.\n"Алгебра” сўзи олимнинг Ал-Жабр номли китоби номидан олинган.\nБорлиғимизни қамраб турувчи ҳар қандай технологиялар учун асос сифатида хизмат қиладиган фан номидаги "Алгоритм” атамаси эса айнан олимнинг Ал-Хоразмий исмидан олинган.\nЕвропалик олимлар бир неча асрлар давомида барча ҳисоб-китобларнинг тагига «диксит Алгоритми» яъни «АлХоразмий шундай дейди» деб қўшиб кетишни ўзларига шараф деб билишган. Бу олимларнинг ҳисоб-китобларни айнан Ал-Хоразмий кўрсатмалари асосида ўтказганини билдирар эди.\nАл-Хоразмий математика осмонидаги энг ёрқин юлдузлардан биридир. У антик давр юнон, форс ва ҳинд уламоларининг билимларини чуқур ўзлаштириш билан бир қаторда ўзининг шахсий тадқиқотлари билан бутун ҳисоб фанини янги босқичга кўтарган олимдир. Барчамиз Муҳаммад ибн Мусо Ал-Хоразмийдан бир умр қарздормиз.\nЭслатиб ўтиш жоизки, Муҳаммад ибн Мусо Ал-Хоразмийнинг қилган буюк хизматларига эътироф ўлароқ 1976 йили Сайёралар тизимини номлаш ишчи гуруҳи ойнинг 7.0Н, 107.0Э сонли кратерини Ал-Хоразмий номи билан атаган.\nМанба: Lost Islamic History лойиҳаси\nАраб давлатлари иқтисоди...


Гусейн ГУЛИЕВ: “Президент Шавкат Мирзиёев томонидан олиб борилаётган ислоҳотлар Ўзбекистон имиджини яхшиламоқда ва давлат учун жуда зарур бўлган инвестицияларни жалб қиляпти” - Халқ сўзи\nГусейн ГУЛИЕВ: “Президент Шавкат Мирзиёев томонидан олиб борилаётган ислоҳотлар Ўзбекистон имиджини яхшиламоқда ва давлат учун жуда зарур бўлган инвестицияларни жалб қиляпти”\n15:27 30 Август 2018 Сиёсат\nГусейн ГУЛИЕВ, Озарбайжон Республикасининг мамлакатимиздаги Фавқулодда ва мухтор элчиси:\n— Ўзбекистон Марказий Осиёдаги муҳим давлатлардан бири эканлигини кўп бор мамнуният билан таъкидлаганмиз. Зеро, унинг иштирокисиз бирор масалани ҳал этиб бўлмайди.\nПрезидент Шавкат Мирзиёев раҳбарлигида Ўзбекистонда амалга оширилаётган улкан ўзгаришларга келадиган бўлсак, Озарбайжон ижтимоий-сиёсий доираларида улар тан олинмоқда ва давлат раҳбарининг улкан хизмати эканлиги эътироф этилаётир. Ўзбекистон Президентининг оқилона сиёсати нафақат мамлакат ва минтақада тинчлик, барқарорликни, балки қўшни давлатлар билан алоқаларни ҳам мустаҳкамлашга хизмат қилди. Бу, ўз навбатида, мамлакат салоҳиятини сезиларли даражада оширди.\nОзарбайжонда Президент Шавкат Мирзиёев томонидан олиб борилаётган ислоҳотлар Ўзбекистон имиджини яхшиламоқда ва давлат учун жуда зарур бўлган инвестицияларни жалб қиляпти, дея ҳисоблашади. Мамлакат иқтисодиётининг кўплаб тармоқлари ислоҳ этилди ва йирик корхоналар очилди. Пировардида иқтисодий ўсиш, макроиқтисодий барқарорлик, иқтисодиёт ва экспортни диверсификация қилиш каби кўплаб мақсадларга эришилмоқда.\nҚардош Ўзбекистоннинг мустақиллик ва давлатчиликни мустаҳкамлаш йўлидан ишонч билан кетаётгани, қолаверса, ижтимоий-иқтисодий ва маданий соҳалардаги муваффақиятлари бизни чин дилдан қувонтиради. Озарбайжон ва Ўзбекистонни анъанавий дўстлик ва ҳамкорлик ришталари боғлаб туради. Ишончим комилки, халқимиз хоҳиш-иродасига уйғун бўлган ўзаро ишонч ва қўллаб-қувватлашга асосланган икки томонлама алоқаларимиз янада ривожланади ҳамда мустаҳкамланиб бораверади.\nФурсатдан фойдаланиб, Мустақиллик куни муносабати билан ўз номим ва элчихона ходимлари номидан Ўзбекистон халқини табриклайман ва мамлакатингизнинг янада гуллаб-яшнашини тилайман.


“Инсон қадри учун” тамойили асосида Президентимиз томонидан белгиланган устувор вазифалар ижросини таъминлаш, халқимизга хизмат қиладиган ихчам ва самарали бошқарув тизимини яратиш, фуқароларнинг ҳуқуқ ва эркинликларини амалда таъминлаш маъмурий бошқарув соҳасида тизимли ислоҳотлар ўтказилишини тақозо этмоқда.\nЎзбекистон Республикаси Президентининг 2022-2023 йилларга мўлжалланган Янги Ўзбекистон маъмурий ислоҳотлари дастурини ишлаб чиқиш бўйича ташкилий чора-тадбирлар тўғрисидаги фармойиши шу жиҳатлари билан муҳим аҳамиятга эга. Демократиянинг олий қадриятлари асосида маъмурий ислоҳотлар ўтказиш давлат бошқарувининг самарадорлигини оширишда асос бўлиб хизмат қилади.\nБу – давлат функциялари ва уларни бажарувчи ташкилотлар тузилмалари, маъмурий бошқарув фаолияти воситалари, усул ҳамда услубларини қайта кўриб чиқиш ҳамда аниқ мақсадли ўзгаришларни амалга оширишдир.\nМамлакатимизда ўтказилиши режалаштирилаётган маъмурий ислоҳотлар самарали ҳамда мақбул давлат бошқаруви тизимини вужудга келтиришга йўналтирилади.\nХўш, маъмурий ислоҳотлар нимаси билан муҳим?\nБиринчидан, ислоҳотлар орқали давлат хизматчилари халққа яқин бўлади, фуқароларнинг мурожаатлари тез ечилади.\nИккинчидан, бошқарув тизимидаги ортиқча, бир-бирини такрорлайдиган, ўзаро ўхшаш идора ва ташкилотлар, вазирликлар қисқартирилиб, ихчам ва самарали бошқарув тизими яратилади. Шу асосда бир хил йўналишдаги вазифаларни амалга ошираётган идоралар оптималлаштирилади.\nУчинчидан, марказий идораларнинг ҳудудий тузилмалар билан ишлаш жараёнига янгича ёндашувлар жорий этилиб, эскирган бюрократик усуллардан воз кечилади. Бунда ҳудудлардаги ижтимоий-иқтисодий масалаларни тезкорлик билан мустақил ҳал этиш бўйича вазирлик ва идораларнинг ваколатлари янада кенгайтирилади.\nТўртинчидан, қабул қилинган дастурлар ижроси юзасидан марказий ва маҳаллий раҳбарларнинг ҳисобот бериш тизими йўлга қўйилади. Кадрларни танлаш ва жой-жойига қўйиш жараёнига янгича, замонавий ёндашувлар жорий этилади, давлат хизматига ишга қабул қилиш танлов асосида амалга оширилади.\nБешинчидан, давлат раҳбари таъкидлаганидек, раҳбар халққа юк бўлмаслиги, аксинча, халқнинг юкини елкасига олиши керак. Шу нуқтаи назардан, катта-кичик раҳбарларнинг онги-шуурида “раҳбар халққа хизматчи, одамларнинг хўжайини эмас”, деган оддий, аммо демократик, инсоний нуқтаи назардан муҳим тушунчани сингдириш, тушунтириш вазифаси турибди.\nДавлат идораларининг халқдан узилиши, ўзи билан ўзи бўлиб қолиши, сўз ва иш ўртасидаги тафовут ҳамда коррупция фуқароларда ҳокимият институтлари, мансабдор шахсларга салбий муносабатни пайдо қилиши мумкин. Маъмурий ислоҳотлар давлат хизматчиларининг ҳуқуқий мақомини пухта белгилаш ҳамда уларни бугунги кун талабларига жавоб берадиган кадрлар этиб тарбиялаш учун зарурдир.\nОлтинчидан, бошқарув тизимини ислоҳ қилиш орқали бюджет ортиқча сарф-харажатлар ва юкламалардан халос бўлади. Коррупция, таъмагирлик, таниш-билишчилик каби иллатларга ўрин қолмайди, давлат бошқарувида инсон омилининг ўрни камаяди.\nМаъмурий ислоҳотлар Ўзбекистон Халқ демократик партияси учун ҳам принципиал аҳамиятга эга. Партиямизнинг Сайловолди дастурида бу масалага алоҳида эътибор қаратилган. Дастурда юртимизда ижтимоий тенглик, халқ демократияси мезонларига мос келадиган давлат ва жамият барпо этиш белгиланган. Бундай давлатни шакллантириш барча соҳаларда ижтимоий адолат ва ижтимоий тенгликни қарор топтириш заруратини англатади.\nБу нафақат ҳуқуқий тенглик, балки ижтимоий мавқеи, мулкий ҳолати ва даромадидан қатъи назар, устувор ҳуқуқларни амалга оширишда барча учун тенг имкониятлар яратишни тақозо этади.\nПрезидентимиз илгари сурган Янги Ўзбекистон маъмурий ислоҳотлари дастурини ишлаб чиқиш ғояси давлат бошқаруви ва демократия нуқтаи-назаридан том маънода Янги Ўзбекистонни яратишга асос бўлади.\nЯна бир характерли жиҳат шундаки, ҳақиқий маъмурий ислоҳотлар барча инсонларнинг ёши, жинси, ногиронлиги, миллати, дини ва ижтимоий келиб чиқишидан қатъи назар, ижтимоий, иқтисодий ва сиёсий ҳаётда фаол иштирок этишини қўллаб-қувватлаш, рағбатлантиришга ҳам хизмат қилади.\nШунинг учун маъмурий ислоҳотларни белгилаб олишда шошма-шошарликка йўл қўйилмаслиги белгиланди. Ҳар қандай ислоҳот чуқур мулоҳаза, стратегия билан амалга оширилгандагина кутилган самарани беради. Янги Ўзбекистон маъмурий ислоҳотлари дастурини ишлаб чиқишни мувофиқлаштирувчи республика комиссияси ҳамда маълум бир соҳа йўналишида таклифларни ишлаб чиқиш бўйича ишчи гуруҳлар ташкил этилди.\nШу ўринда маъмурий ислоҳотлар бўйича хорижий давлатлар тажрибасига назар ташласак. Масалан, Хитойда давлат ташкилотлари ходимларини қисқартириш, такрорланувчи функцияларни бартараф қилиш, Давлат кенгаши тузилмасини қайта тузиш, самарали кадрлар сиёсатини юритиш, коррупцияга қарши кескин курашиш маъмурий ислоҳотларнинг асосий йўналишлари сифатида белгиланган.\nЯпонияда эса бош вазир ва унинг кабинети роли кучайтирилди, вазирлик ҳамда идоралар қайта тузилди, улар маъмурияти фаолиятини баҳолашнинг янги шакллари жорий этилди, бир қисм бошқарув функциялари қуйи органларга берилди, давлатнинг кадрлар сиёсати ўзгартирилди.\nМамлакатимизда режалаштирилаётган маъмурий ислоҳотлар шунчаки шаклий ўзгартиришлар билан эмас, балки замонавий давлат менежментини жорий қилиш ва ўз навбатида, стратегик мақсадларимизга эришиш йўлидаги муҳим қадамлардан бири бўлиши кутилмоқда.\nКўришлар сони: 100